Қочувдаги генерал Ҳожи Ҳалим ким?\nСўнгги бор янгиланди: сентябр 04, 2015\nАбдуҳалим Назарзода бирор ҳарбий мактаб эмас, балки Тожикистон фуқаролар уруши «тарбиялаган» генераллар сирасидандир. Тожикистонда Ҳожи Ҳалим номи билан танилган генерал-майор Абдуҳалим Назарзода, Бирлашган тожик мухолифатининг ҳукумат сафларида 2015 йил августига қадар қолган бармоқ билан санарли намояндаларидан биридир. Назарзода томонидан уюштирилган ҳужумларда 22 одам, жумладан, 9 полициячи ва 13 жангари ҳалок бўлгани хабар қилинган эди.\nАбдуҳалим Назарзода 1997 йилдан буён Мудофаа вазирлигида ишлаётганди\nАбдуҳалим Назарзода бирор ҳарбий мактаб эмас, балки Тожикистон фуқаролар уруши "етиштирган" генераллар сирасидандир.\nТожикистонда Ҳожи Ҳалим номи билан танилган генерал-майор Абдуҳалим Назарзода, Бирлашган тожик мухолифатининг ҳукумат сафларида қолган бармоқ билан санарли вакилларидан бири эди.\nУ 1964 йилда Рўдакий туманида ишчи оиласида дунёга келди, Душанбе четидаги Қаротегин кўчасида вояга етди.\nШўро даврида Абдуҳалим Назарзода даставвал тўқимачилик комбинатида, кейинчалик ҳарбий хизматни адо этгач, яна икки йил “Курортстрой”да ишлади.\n1986 йилда эса “Межоблагропром”да омбор мудири этиб тайинланди.\nЎзининг илк ҳарбий дипломини 2007 йилда Россия Бош штаби ҳарбий академиясидан олган пайти Абдуҳалим Назарзода аллақачон 43 ёшга, Тожикистон Миллий Университетини битирган пайти эса 45 ёшга кирганди.\nУнинг исми илк бор 1992 йил баҳорида бир гуруҳ ёшлар билан бирга Садриддин Айний ҳайкали ўнгида “Душанбе ёшлари митинги”ни ташкиллаштирган чоғи тилга олинди.\nУшбу митинг иштирокчилари кейинчалик мухолифат сафларига қўшилганини эълон қилди.\nАйни йилда Тожикистонда мухолифат қисқа муддатга иқтидорга келгач, Абдуҳалим Назарзода Ҳажга сафар қилди ва кўпчилик орасида “Ҳожи Ҳалим” номи билан танилди.\nУнинг собиқ сафдошлари сўзларига кўра, Ҳожи Ҳалим Вахш водийси ва кейинчалик Душанбе шаҳридаги жангларда ҳукуматнинг “Халқ Фронти”га қарши Душанбе ёшларига етакчилик қилди.\nСобиқ мухолифат вакилларидан бирининг айтишича, “Ҳожи Ҳалим овчи эди ва 1992 йилги жангларда ов милтиғи билан жанг қиларди. Яхши мерган бўлгани учун тез орада обрў қозонди ва, ўша пайт истилоҳида айтганда, “қўмондон” бўлди.\nАммо “Халқ Фронти” ғалаба қозониб, Имомали Раҳмон ҳукумати иқтидорга келгач, мухолифатнинг бошқа қўмондонлари сингари урушни давом эттирмай, Қозоғистонга қочди ва у ерда 1997 йилга қадар тижорат билан шуғулланди.\n1997 йилда Тожикистонда тинчлик битими имзолангач, Душанбега машиналар карвони билан қайтди ва Тожикистон Миллий Яраш Комиссиясига 10 дона “жип” совға қилди.\nТожик мухолифатининг раҳбари Саид Абдуллоҳи Нурий талаби ва мухолифатга ҳукуматда берилган 30 фоизлик квотага мувофиқ, Ҳожи Ҳалимга бирданига полковник рутбаси берилди ва у 25-батталионга қўмондон этиб тайинланди.\nБу фуқаролар уруши йилларида жабҳаларда жанг қилган мухолифатнинг бошқа қўмондонлари орасида кескин норозлик уйғотди.\n“Биз жабҳада қон тўкаркан у хорижда “Сникерс” еб юрарди. Мухолифат раҳбарлари ўз моддий манфаатини ўйлаб бизнинг ролимизни кўрмасликка олишди”, деб айтганди мухолифат қўмондонларидан бири ўшанда.\nҲарбий маълумот ва катта уруш тажрибасига эга бўлмаса ҳамки, Ҳожи Ҳалим музокаралар олиб бориш ва тарафларни яраштиришга моҳир эди.\nАйнан шу маҳорати туфайли даставвал уни ёқтирмаган қўмондолар ҳам кейинчалик Абдуҳалим Назарзода билан дўстлашди.\nАйнан шу маҳорати туфайли Ҳожи Ҳалим 2015 йил августига қадар ҳукумат сафларида қолди ва ҳатто юқори мартабаларга эришди.\nТожикистонда фуқаролар уруши тугагач, 25 баталлион барҳам топди, аммо Абдуҳалим Назарзода мудофаа вазирлигида қолди.\nУ 2007 йилда Россия Бош штабининг Михаил Фрунзе номидаги ҳарбий академиясини тамомлади ва бир неча йил давомида Тожикистон Мудофаа вазирлиги ички хавфсизлик раёсатига раҳбарлик қилди, генерал-майор рутбасига соҳиб бўлди ва 2014 йилнинг январь ойида Мудофаа вазирининг муовини этиб тайинланди.\nБу орада Ҳожи Ҳалимнинг исми икки марта матбуотда тилга олинди.\n2012 йилда тожик мухолифатининг собиқ қўмондонларидан бири, 2004 йилда 23 йилга қамалган Муҳаммадрўзи Искандаров уни Москвадан Душанбега экстрадиция этишларида Ҳожи Ҳалимнинг қўли бўлганини иддао қилиб чиқди.\nОртидан мухолифатдаги “Ватандор” ҳаракатининг раҳбари Додожон Атовуллоҳ ҳукумати мухолифатнинг хориждаги етакчиларини йўқ қилиш мақсадида махсус гуруҳ тузгани ва бу ишни амалга ошириш учун Ҳожи Ҳалим бир миллион доллар олганини иддао қилди.\nБироқ 2013 йил январида Абдуҳалим Назарзода Озодликка интервью бериб, мазкур айбловларни мутлақо инкор этди.\nНазарзода, агар керак бўлса, Додожон Атовуллоҳ билан истаган жойда учрашиб, унинг ноҳақ эканини исботлашга тайёр эканини айтди.\nАйни пайтда Абдуҳалим Назарзода муваффақиятли тижоратчи сифатида ҳам тилга олинади.\nУнинг собиқ тижорий шерикларидан бири мана бундай ҳикоя қилади: “1997 йилда Тожикистонга қайтган пайтимизда Ҳожи Ҳалимда кўп пул бор эди. Ўша пайтларда қаровсиз қолган давлат корхоналари сотувга қўйилди. Ҳожи ўз ака-укалари билан Душанбе шаҳрида нон комбинати, Кофарниҳон шаҳрида паррандачилик фабрикаси ва яна ўнлаб ширкатларни хусусийлаштириб олди. Биргина паррандачилик фабрикасини эронликларга сотган пайти Ҳожи бир неча миллион доллар фойда кўрди. Пулдор одам эди. Ўзига тинч эди.”\nАммо 4 сентябрь куни юз берган ҳодисалар 51-яшар генерал эришган ҳам тижорий ва ҳам шахсий муваффақиятга нуқта қўйди.\nВаҳдат шаҳридаги ички ишлар идораси ва Душанбе шаҳридаги Мудофаа вазирлигининг бош қароргоҳига қилинган қуролли ҳужумлар ортидан Тожикистон Ички ишлар вазирлиги бу ҳужумлар учун масъулиятни Ҳожи Ҳалим зиммасига юклади ва у бир гуруҳ қуроллилар билан бирга Ромит дарасига қочганини айтди.\nЎша куннинг ўзидаёқ Тожикистон ҳукумати қарори билан Абдуҳалим Назарзода Мудофаа вазирининг муовини лавозимидан четлатилди.\nИчки ишлар вазирлиги хабарларида Абдуҳалим Назарзода Тожикистон Ислом Уйғониш Партияси аъзоси сифатида тилга олинади, аммо тақиқланиш арафасида турган бу партия вакилларига кўра, Назарзода партиянинг ёпилишини дастаклаб имзо қўйган мухолифатнинг 12 вакилидан бири бўлган.\nАммо, Абдуҳалим Назарзодани барча унвон ва бойликдан воз кечиб, қўлига қурол билан тоққа чиқиб кетишга ундаган омиллар ҳануз маълум эмас.\nНима бўлганида ҳам бир ҳолат аниқ: Абдуҳалим Назарзода расман ҳукуматга қарши қуролли исён қилишда айбланган бешинчи генералдир.\nГенерал Назарзодага кўмак кўрсатганликда айбланиб армиянинг икки зобити қўлга олинди\nТожикистон Ички ишлар вазирлиги генерал Абдуҳалим Назарзода гуруҳи томонидан Душанбе ва Ваҳдат шаҳарларида уюштирилган қуролли ҳужумларга кўмак кўрсатганликида айбланиб Мудофаа вазирлигининг икки зобити қўла олинганини билдирди.\nХабарда айтилишича, қўлга олинганлардан бири десант бригадасининг сиёсий – тарбиявий ишлар бўйича ўринбосари подполковник Мустафо Назаров ҳамда иккинчиси мудофаа вазирлиги молия ва бюджет бошқармаси катта инспектори насим Юсуфовдир.\nҲозирча Мудофаа вазирлиги ички ишлар вазирлигининг мазкур маълумотини шарҳлагани йўқ.\nИчки ишлар вазирлигига кўра, қўлга олинган шаҳслар “ҳужумлар уюштирилиши ҳақида олдиндан милицияни огоҳлантириш имкониятига эга бўлган, бироқ уларнинг бепарволиги оқибатида одамлар ҳалок бўлган”.\nБугун Тожикистон президенти Имомали Раҳмон Ваҳдат шаҳрига борди\nРасмий маълумотларга қараганда, Ваҳдат шаҳри яқинидаги Ромит дарасида Душанбе ва Ваҳдат шаҳарларида жума куни юз берган иккита қуролли ҳужумни уюштирганликда айбланаётган генерал Назарзодани қўлга олиш амалиёти давом этмоқда.\nТожикистон президенти расмий сайтида Имомали Раҳмон Ваҳдатга одамларнинг турмуши билан танишиш, ижтимоий муассасалар ва ишлаб чиқариш корхоналари очилишида иштирок этиш учун келган.\nРаҳмоннинг ташрифи Ваҳдат яқинидаги Ромит дарасида мудофаа вазирининг собиқ ўринбосари Абдуҳалим Назарзода ва унинг тарафдорларини қўлга олиш бўйича амалиёт давом этаётган бир пайтга тўғри келди.\nАйни пайтда 6 сентябрь куни эрталаб "Теппаи Самарқандий" қишлоғида ўқ отилгани айтилмоқда. Лекин расмийлар ҳам, норасмий манбалар ҳам бу воқеа юзасидан бюирон бир маълумот беришдан тийилмоқда.\nИмомали Раҳмон ташрифи давомида сўзлаган нутқида Ваҳадат ва Душанбедаги ҳужумларни қоралади ҳамда “Исломий давлат” террорчилари сафида 46 ваҳдатлик бўлганини айтиб, уларнинг 15 нафари ўлдирилганини билдирди. Имомали Раҳмон ўз сўзи давомида 4 сентябрь куни Ваҳдат милициясига қуролли ҳужум уюштирган жангарилар албатта жазоланишини ваъда қилди.\nТожикистон Ички ишлар вазирлиги айни пайтда мамлакатда вазият барқарор ва назорат остида эканини билдирмоқда.\nИмомали Раҳмон Владимир Путин билан телефонда гаплашди\nТожикистон раҳбари Имомали Раҳмон 5 сентябрь куни кечқурун Россия президенти Владимир Путин билан телефон орқали суҳбатлашди.\nТожикистон президентининг расмий сайтида хабар берилишича, Путин телефон орқали тўлиқ маълумот олганидан сўнг Имомали Раҳмонга мамлакатдаги барқарорликни таъминлаш учун Россия ёрдам беришга тайёрлигини айтган. Президентлар суҳбат давомида КХШТнинг Душанбеда ўтадиган саммити доирасида бу масалада алоҳида учрашишга келишиб олишди.\nОзодлик радиоси тожик хизматининг билдиришича, 5 сентябрь куни Душанбеда бир милиция ходими ўлдириб кетилган. Бундан ташқари кечки соат олтиларга яқин Ваҳдат шаҳрига кираверишдаги давлат автомобил назорати постига ҳам ҳужум қилинган. Отишмада ҳеч ким ҳалок бўлмагани ва яраланмагани айтилмоқда.\nҲужумдан сўнг номаълум шахслар автомашина билан Ваҳдат шаҳрига қочиб кетишга муваффақ бўлган.\nРасмий Душанбе 5 сентябрь куни милиция ходимининг ўлдирилиши ва Давлат автомобил постига ҳужум қилиниши 4 сентябрдаги воқеаларга боғлиқ ёки боғлиқ эмаслиги тўғрисида маълумот бергани йўқ.


Behruzbek.uz | Behruzbek Hamidov blogi !\nСиз ўзингизни бахтли инсон деб ҳисоблайсизми? Хозирги шароитингиздан қониқасизми? Ёки ер юзидаги одамлар сиздан кўра бахтлироқ яшаётганлигини ҳис этаяпсизми? Келинг сизнинг фикрларингиз қанчалик реалликга ёки нореалликка асосаланганлигини таҳлил қилиб кўрамиз. Тарози суръатини чизинг ва сиз дунёда қанча инсонни бахтли ва қанча инсонни бахтсиз деб тасаввур қилишингизни уларнинг палласига қўйинг.\nСизнингча, қандай инсонлар бахтсиз деб ҳисобланади? Шу билан бир қаторда ўзингизни ҳам тарози палласига қўйинг. Сиз бахтли инсонмисиз ёки аксинча?! Қайси томон оғирроқ чиқди?\nЭнди келинг Сизнинг тасаввурингиздаги бахтсиз деб аталган инсонларни бизнинг тарозимиз бўйича таҳлил қилиб кўрамиз.\n👍 Сизнинг қўлингизда бир бурда нонга етадиган пулингиз борми? Демак сиз дунёдаги 2 миллион инсондан бахтлироқсиз. Чунки уларнинг ейишга нони, кийишга кийими йўқ!\n👍 Агар Сиз Ногиронлик аравачасига боғланиб қолмаган бўлсангиз, демак сиз дунёдаги 3 миллион сонли инсонлардан кўра бахтлироқсиз. Чунки сиз мана шу ерда соғ-саломат ўтирганингизда ушбу инсонлар тўшакка михланиб, яшаш учун курашмоқдалар.\n👍 Агар сиз ёруғ дунёни кўрсангиз, чиройли сўзларни эшитиб, унга ширинсуханлик билан жавоб қайтара олсангиз, демак сиз дунёдаги 4 миллион инсонлардан кўра бахтлироқсиз. Чунки ер юзида ушбу инсонлар кўриш, эшитиш ва сўзлаш қобилиятидан махрумдирлар.\n👍 Агар сизнинг тинч ватанингиз, яшашга иссиқ бошпанангиз бўлса, демак Сиз Ер юзида 5 миллион инсонлардан кўра бойроқ ва бахтлироқсиз.\n👍 Агар сизнинг яқин инсонларингиз, қариндош-уруғларнигиз бўлса, демак сиз дунёнинг энг бой миллиодерларидан кўра ҳам бахтлироқсиз. Чунки уларнинг аксариятининг яқин инсонлари йўқ.\n👍 Агар сиз ўқиш ва ёзишни билсангиз, демак сиз тақдир эркатойи экансиз. Чунки ер юзида 2 млдр инсон ўқиш ва ёзишни билмайди.\nХулоса қилиб, шуни таъкидлаш керак-ки, сиз ер юзида яшовчи миллард-миллард инсонлардан кўра бахтлироқ, бойроқ ва омадлироқ эканлигингизни унутмаслигингиз, бугунги бахтли хаётингиз учун шукур қилиб яшашингиз, яқин инсонларингиз ва сиз учун ғамхўрлик қилувчиларнинг қадрига етиб яшашингиз кераклигини унутмаслигиниз керак!\n119 viewsНозима Джумаева, Jun 29 at 19:40


«Интер»нинг собиқ раҳбари жамоанинг икки етакчиси ёзда клубдан кетишини айтди\n«Интер» аъзолари Мауро Икарди ва Иван Перешич мавсум якунида жамоани тарк этади, дея ишонч билан гапирди клубнинг собиқ раҳбари Жижи Симони.\n«Натижага эришишимиз учун жамоадагиларда ўзаро уйғунлик бўлиши керак. Агар кийим алмаштириш хонасида муаммо бўлса, бу ҳолда ғалаба қозониш имконсиз.\nБугунги кунда футболчилар анчагина «худбинлашиб кетишган». Улар аввало ўзларининг, шундан кейин клубнинг манфаатини ўйлашади. Менимча, «Интер»дагилар ҳаммасини жой-жойига қўйишда анчагина қийналишади.\nКлубнинг уринишлари ёлғиз ўзи қолиб кетган мураббийни ҳимоя қилиш учун керак эди. Ички муҳит борасида муаммо бўлишига йўл қўйиб бўлмайди. Шунинг учун ҳам, ўйлайманки, мавсум якунида Икарди ҳам, Перишич ҳам жамоани тарк этади», – деб Симонининг сўзларини келтирди FC Inter News.\nМаълумот учун, Икарди шу ҳафта икки ойлик можароли танаффусдан кейин илк марта майдонга тушиб, пенальтидан «Женоа» дарвозасини ишғол қилди. У А Сериянинг бу мавсумида 21та ўйин ўтказиб, 10та гол урган ва 3та голга ассистентлик қилган. Перишич эса чемпионатда 26та баҳсда қатнашиб, 5+3 самарадорлик кўрсаткичини қайд этди.


Газета СБХ / 2014 год / № 11 / Янги ўзбек автомобили\nЯнги автомобиль тақдимоти пойтахтимизнинг Сергели туманида жойлашган «Driver`s Village» автосалонида бўлиб ўтди. Унда тегишли вазирлик ва идоралар, «General Motors» компанияси вакиллари, оммавий ахборот воситалари ходимлари иштирок этди.\nБугунги кунда мамлакатимиз автомобилсозлик саноатида «Ўзавтосаноат» акциядорлик компанияси таркибига кирадиган қирқдан ортиқ замонавий корхона фаолият кўрсатмоқда. Президентимиз Ислом Каримов ташаббуси ва раҳнамолигида ташкил этилган Ўзбекистон автомобилсозлик саноати ўтган 17 йилдан кўпроқ вақт давомида иқтисодиётимизнинг муҳим тармоғига айланди.\nАйни пайтда дунёнинг кўплаб мамлакатлари кўчаларида қатнаётган «Ўзбекистонда ишлаб чиқарилган» тамғаси босилган юз минглаб автомобиллар иқтисодиётимизнинг юксак салоҳияти ва самарадорлигини намойиш этмоқда. Уларнинг сифати хорижлик харидорларга ҳам ғоят манзур бўлмоқда.\n«GM Uzbekistan», «СамАвто», «JV MAN Auto-Uzbekistan», «General Motors Powertrain Uzbekistan» ва бошқа корхоналарда енгил ҳамда юк автомобиллари, автобуслар, махсус машиналар, кенг турдаги эҳтиёт қисмлар ишлаб чиқарилаётир. Ушбу корхоналар кучли рақобат шароитида автомобиль моделларини мунтазам такомиллаштириб бориш, сифатини янада ошириш устида доимий изланмоқда.\nПрезидентимиз Ислом Каримов томонидан мамлакатимизда Соғлом бола йили, деб эълон қилинган жорий йилда «GM Uzbekistan» компанияси яна бир янги автомобиль – «Chevrolet Orlando» оилавий минивэнини ишлаб чиқаришни йўлга қўйди. «Ўзавтосаноат» акциядорлик компанияси мутахассисларининг таъкидлашича, бу мамлакатимиз автомобилсозлик саноати жадал ривожланиб бораётганидан далолат беради.\nЎрта ўлчамдаги етти ўринли янги автомобиль «Chevrolet Cruze» русумидаги седан платформаси асосида яратилди. «General Motors Korea» жамоаси томонидан ишлаб чиқилган ушбу ихчам автомобиль ўзига хос ажойиб дизайни билан ажралиб туради.\nХоразм вилоятида ишлаб чиқарилаётган ушбу автомобиль 141 от кучига эга, 100 километрга ўртача 7,9 литр ёнилғи сарфлайдиган тежамкор двигатель ва олти поғонали автоматик трансмиссия билан жиҳозланган.\n«Chevrolet Orlando» шинамлиги, салонининг кенглиги ва юк ташиш имкони мавжудлиги билан ҳам эътиборлидир. Буюмларни қўйишга мўлжалланган махсус жойларнинг кўплиги ҳайдовчи ва йўловчилар учун қўшимча қулайлик яратади. Приборлар панели эса кўплаб вазифаларни бажара олади.\nАвтомобиль олд ва ён томондан хавфсизлик ёстиқчалари, бошқарув рулининг паст-баландлигига қараб тормознинг ўз-ўзидан блокировкага тушиб қолишига қарши тизим, орқа томонни кўриш учун ён кўзгулар, олд ўриндиқларни тўрт томонга ҳам мослайдиган функциялар билан таъминланган. Шунингдек, ёмғир датчиги, ҳарорат, тезликни ҳайдовчи иштирокисиз назорат қилиш қурилмалари ва бошқа қулайликларга эга.\n«General Motors»нинг энг сўнгги ютуқларини ўзида мужассам этган замонавий «Chevrolet Orlando» ўзининг ажойиб дизайни ва хавфсизлик тизими, юксак техник хусусиятлари билан нафақат Ўзбекистон, балки хорижлик харидорларга ҳам манзур бўлади.


Қирғизистонда шартли "террорчилар" йўқ қилинди\n10:57 / 20.09.2016\nШҲТга аъзо давлатларнинг халқаро аксилтеррор машғулотларида иштирок этаётган бирлашган қўшинлари қўмондонлик томонидан қўйилган топшириқларни бажарган. Улар Қирғизистонда бўлиб ўтаётган "Тинчлик миссияси-2016" машғулотлари доирасида шартли "террорчилар"ни йўқ қилди, деб хабар қилмоқда Марказий ҳарбий округ матбуот хизмати.\nХабар қилинишича, ўқув машғулотларининг террорчиларни йўқ қилиш саҳнасида қўшма кучларнинг фронт ва ҳужум авиацияси ҳам қатнашган. Хусусан, Россия ва Хитойнинг Су-24 ва "Цзянь-Хун-7" бомбардимончи самолётлари ҳамда Ми-8МТВ ва "Чжи-9" вертолётлари хизматидан фойдаланилган.\n"Тинчлик миссияси-2016" Қирғизистоннинг Иссиқ кўл вилояти ҳудудидаги тоғли минтақада бўлиб ўтмоқда. У, 21 сентябргача давом этади. Ўқув машғулотларида Қозоғистон, Қирғизистон, Хитой, Россия ва Тожикистон Қуролли кучлари иштирок этмоқда.\nҚирғизистон ШҲТ ҳарбий машғулотлар


4 март, 2021, 17:01\n7 март куни "UFC 259" турнири бўлиб ўтади.\nТошкент вақти билан 7 март тонгида “UFC 259” турнири старт олади. Мазкур жанг кечасидан учта чемпионлик жанги ўрин олгани-ю, марказий тўқнашувда икки дивизион чемпиони баҳс юритишидан ҳам хабардорсиз.\nБиз анъанамизга содиқ қолган ҳолда, мана шундай чемпионлик жанги олдидан ўзбекистонлик ММА вакиллари, мутахассисларнинг фикри билан қизиқдик. Яъни, Исраэль Адесанья ҳамда Ян Блахович қарама-қаршилигида кимнинг имконияти юқори эканлиги борасидаги мулоҳазаларига қулоқ тутдик.\n- Бу жанг борасида фикр юритадиган бўлсак, Адесаньяда имконият юқори эканлигини айтишим мумкин. Чунки, унда босим йўқ. Сабаби, бир вазн юқори тоифадаги жангчи билан тўқнаш келади. Агар, ютқазиб қўйса, уни тушуниш мумкин. Бироқ, Блаховичда бундай эмас. Кичик вазн тоифасидаги рақибдан мағлуб бўлиш унинг обрўсига ҳам, рейтингига ҳам таъсир ўтказиши тайин. Шу томонлама унда катта босим бўлади. Адесанья тартибли, ҳар бир жангга режа билан чиқади. Блаховичнинг жанг олиб бориш услуби эса таваккалчиликка асосланган. Ундаги “лаки-панч” кўп бора қўл келган. Аммо, Адесаньяга қарши тўқнашувда бу камлик қилиши мумкин. Аввало, барчаси Яратганга аён. Барчаси жангда ҳал бўлади. Албатта, бу менинг шахсий фикрларим холос!\nҲасан Мажлимов – мураббий\n- Хабарингиз бор, укам Ҳусан Мажлимов билан биргаликда Дубайда мураббийлик қиламиз. Сўнгги вақтларда Бирлашган Араб Амирликлари том маънода ММА жангларининг марказига айланиб қолди. Абу-Дабида жойлашган “Жанглар ороли”да UFCнинг жуда муҳим турнирлари ўтказиляпти. Айнан, шунинг учун ҳам, кўплаб жангчилар вақтинчалик Дубайда машғулотлар олиб боряпти. Жумладан, бизнинг TKMMAFIT клубимизга жуда кўплаб жангчилар ташриф буюриб, қўл остимизда машғулотлар ўтамоқда. Шунинг учун кўплаб спортчилар билан дўстона алоқадамиз. Энди, “UFC 259» турнирининг марказий жанги ҳақида сўз юритсак, Исраэль Адесаньянинг имкониятини юқори баҳолаган бўлар эдик. Шунингдек, 21 март куни “UFC On ESPN 21” турнирида Деонтале Маяга қарши октагонга кўтариладиган шогирдимиз ва дўстимиз Тай Туйвасага омад тилаймиз!\nФаррух Мадаминов – мураббий\n- Тўғриси, жуда қизиқ жанг бўлади. Адесанья тезкор ва ноодатий услубга эга. Блахович эса оёқ ва қўл орқали жуда кучли зарбалар йўллайди. Агар, жанг тўлиқ давом этса, Адесаньяни ғалаба қозонишига шубҳа йўқ. Лекин Блахович жангни муддатидан аввал якунлаб қўйиши мумкин. Имкониятларни тенг, деган бўлардим.\nНурсултон Рўзибоев – ММА жангчиси\n- Адесанья “стойка”да жуда яхши ҳаракат қилади. Масофани ҳам яхши хис қилади. Блаховичнинг зарбаси кучли бўлиши мумкин. Лекин Адесанья жангни назоратда ушлаб туради. Айнан, ушбу жиҳатлар Адесаньяни ғалабасига сабаб бўлади, деб ўйлайман. Лекин бу спорт турида ҳар қандай натижалар бўлиши мумкин.\nМавлонбек Қаҳҳоров – мураббий\n- Тўғриси, Исраэль Адесаньяга мухлислик қиламан. У рақибига нисбатан тезкор, аниқроқ ва зарбалардан жуда яхши ҳимояланади. Блахович ундан анчагина секин ва бу Адесаньяга қўл келиши мумкин. Бу тўқнашувда нигериялик жангчининг имконияти юқори.\nҲожиакбар Ҳакимов – Ўзбекистон К-1 федерацияси Тошкент шаҳар бўлими раҳбари\n- Ким ғалаба қозонади, кимда имконият юқори эканлигини айтиш қийин. Ҳар иккиси чемпион ва улар бунга шунчаки эришгани йўқ. Оғир ва машаққатли йўлни босиб ўтди. Адесанья тезкорроқ ва иқтидорли бўлиши мумкин. Лекин Ян Блахович ўзининг “пушка”сига эга ва бунинг биттаси аниқ йўлланса, жанг тақдири ҳал бўлиши мумкин. Шунинг учун Адесанья эҳтиёткорроқ ҳаракат қилади. Масофани сақлайди ва очколар ҳисобига ютишга ҳаракат қилади. Барибир бу жангда “кардио” ҳам муҳим роль ўйнайди. Блахович бу борада дош бера оладими ёки йўқ? Буни ўша куни билиб оламиз. Умуман олганда, имкониятларни тенг, деган бўлардим.\nБаҳодир Боқиев – ММА жангчиси\n- Ушбу қарама-қаршиликда имкониятларни тенг баҳолаган бўлардим. Мени кўпроқ Пётр Ян ва Алджамейн Стерлинг жанги қизиқтиряпти. Чунки, уларнинг вазн тоифасида жанг қиламан. Агар, ушбу тўқнашув ҳақида сўрасангиз, Пётр Яннинг имкониятини юқори ва у жангда ғалаба қозонади.\nҲусниддин Ғаниев – ММА жангчиси\n- Бу жанг асосан “стойка”да кечса керак. Адесанья бу борада ўзини эркин ҳис қилади. Жанг тўлиқ давом этиши мумкин. Ҳар иккиси ҳам кучли... Блаховичда даҳшатли зарба бор. Ким ғолиб бўлишини айтиш жуда қийин.\nТЕЗКОР ХАБАР UZREPORT телеканали “UFC 261” турнирини жонли равишда эфирга узатади


Россия Федерацияси Президенти Владимир Путиннинг Россия ва Ўзбекистон ҳудудлараро ҳамкорлик II форуми иштирокчиларига мурожаати\nРоссия ва Ўзбекистоннинг ҳудудлараро ҳамкорлиги бўйича иккинчи форум иштирокчиларини қутлашдан мамнунман.\nУшбу икки томонлама тадбир нафақат Россия Федерацияси субъектлари ва Ўзбекистон вилоятлари ўртасидаги алоқаларни ривожлантириш, балки чуқур ва жадал, ҳақиқатдан кўп қиррали стратегик шериклигимизни мустаҳкамлаш учун ҳам муҳим аҳамиятга эга ва жуда зарур, деб ҳисоблайман.\nРоссия Ўзбекистоннинг ташқи савдо айланмасида иккинч ўринни эгаллаб, унинг етакчи савдо шерикларидан биридир. Ҳатто пандемия шароитида ҳам иқтисодий ҳамкорлигимиз ривожланишда давом этмоқда.\n2020 йилда товар айирбошлаш қарийб 16 фоизга кўпайди ва 6 миллиард долларга яқинлашди. Жорий йилнинг 9 ойида эса ўсиш 6 фоиздан ортиқни ташкил этди.\nБунда айнан ҳудудлараро ҳамкорликнинг хизматлари катта.\nЎзбекистонлик ҳамкорлар билан фаол иқтисодий алоқаларни йўлга қўйган Россия ҳудудлари қаторида Москва, Санкт-Петербург, Татаристон, Челябинск, Москва, Иваново ва Самара вилоятларини айтиб ўтиш жоиз.\nКейинги йиллардаги ўзаро манфаатли кооперацияга Тошкент металлургия ва Қандим газни қайта ишлаш заводлари барпо этилгани, Ўзбекистонда “Ростсельмаш” иштирокида комбайн ишлаб чиқариш корхонаси ишга туширилганини мисол қилиб келтириш мумкин.\nРоссия Ўзбекистон иқтисодиётига сармоя киритаётган асосий инвесторлардан биридир. Бугунги кунда умумий қиймати 14 миллиард доллардан ортиқ бўлган 150 дан зиёд қўшма лойиҳа амалга оширилмоқда.\nРоссия сармояси иштирокида ташкил этилган корхоналар сони кейинги 4 йилда 2,5 баробарга кўпайди ва 2000 тадан ошди.\nЖумладан, апрель ойида Ўзбекистонда ўтган ҳамда Россиянинг 13 та ҳудуди иштирок этган Иннопром – Катта саноат ҳафталиги якунида қарийб 130 миллион долларлик 21 та битим имзоланганини таъкидлаб ўтмоқчиман.\nЎзбекистонлик дўстларимиз ҳам ўз навбатида Россиядаги ҳамкорлар билан алоқаларни фаоллаштиришга қизиқиш билдираётганини олқишлаймиз, албатта. Охирги 2 ойнинг ўзида Ўзбекистон делегациялари Россиянинг 20 та ҳудудига ташриф буюргани ҳам бу ҳақда далолат беради.\nБундай ҳамкорликнинг салоҳияти ғоят катта. Тўғридан-тўғри кооперация қилиш, саноат, қишлоқ хўжалиги, фармацевтика, инновацион технологиялар соҳаларида ишлаб чиқариш занжирларини яратиш бўйича янги лойиҳаларни амалга ошириш учун катта имкониятлар мавжуд.\nЎзбекистонлик ҳамкорларнинг Евроосиё иқтисодий иттифоқи фаолиятида янада яқинроқ иштирок этиши ҳамкорликни чуқурлаштириш учун яхши истиқболлар очиши мумкин.\nЎтган йил охирида Ўзбекистон интеграциявий бирлашмамизда кузатувчи мақомини олди. Ишончимиз комилки, бу Ўзбекистонга ҳам, ЕОИИга аъзо бошқа давлатларга ҳам реал манфаат келтиради.\nҲудудлараро алоқалар иқтисодиёт ва савдо соҳалари билангина чекланиб қолмади, албатта.\nАтроф-муҳитни муҳофаза қилиш, сув ва ўрмон хўжалиги, биохилма-хиллик, алоҳида қўриқланадиган табиий ҳудудлар бўйича ҳамкорликда ҳам катта тажриба тўпланди.\nОрол денгизининг қуриши билан боғлиқ ўткир экологик муаммоларни ҳал қилиш, бутун Оролбўйининг ижтимоий-иқтисодий ривожланишини қўллаб-қувватлаш борасида қўшма лойиҳалар амалга оширилмоқда.\nРоссия ва Ўзбекистон ўртасида гуманитар соҳадаги алоқалар фаол кенгайиб бормоқда, фан, таълим ва ёшларга оид алмашинувлар кўлами ошмоқда.\nШу ва бошқа кўплаб муҳим масалалар шу кунларда Ломоносов номидаги Москва давлат университетида ўтаётган иккинчи Россия-Ўзбекистон таълим форумида муҳокама қилинмоқда.\nДарвоқе, Ўзбекистонда Россия олий таълим даргоҳларининг 14 та филиали ва ваколатхонаси ишлаб турибди. Келгуси йилдан уларнинг сони 16 тага етади, Тошкентда эса Санкт-Петербург давлат университетининг филиали иш бошлайди.\nЎзбекистон боғча ва мактабларида рус тилини ўқитиш сифатини оширишга қаратилган қатор лойиҳалар ҳам тайёрланмоқда.\nСўзимни якунида Ҳудудлар форуми Россия-Ўзбекистон стратегик шериклик ва иттифоқчилик муносабатларини ҳар томонлама янада ривожлантириш, давлатларимиз ўртасидаги яхши қўшничилик ва ўзаро манфаатдорлик алоқаларини Россия ва Ўзбекистон халқларининг фаровонлиги йўлида мустаҳкамлаш учун аниқ амалий самара беришига ишонч билдирмоқчиман.\nФорум ташкилотчилари ва барча иштирокчиларига миннатдорлик билдираман ва муваффақият тилайман.


Ўзбекистонлик дизайнернинг либослари Тайланд қироличаси мода ҳафталигида намойиш этилди | Qalampir.uz\nЎзбекистонлик дизайнернинг либослари Тайланд қироличаси мода ҳафталигида намойиш этилди\nМаданият-санъат\t27 Ноябрь 2019 17:02 4948\nЖорий йилнинг 19-24 ноябрь кунлари Тайланднинг Бангкок шаҳрида "Thai Silk Fashion week 2019" мода ҳафталиги бўлиб ўтди. Унда 71 давлатдан вакиллар иштирок этди. Ҳафталикда ўзбекистонлик таниқли дизайнер, “ANOR”миллий либослар бренди дизайнери – Ёш дизайнерлар Кенгаши раиси Дилноза Умирзоқова ўз либослар тўплами билан қатнашди.\nУшбу мода намойиши учун тайёрланган махсус тўплам Тайланд ипаги ва ўзбек икатидан тикилган бўлиб, ўзбекона қадимий бичимлари, ўзбек миллий либослари услубида ва сўзана нақшларининг янгича ёндашуви билан ишлангандир.\nМода ҳафталиги 2010 йилдан буён Тайланд қироличаси Сирикит ҳомийлигида ўтказиб келинади. Эътиборли жиҳати шундаки, ўзбекистонлик дизайнерлар ушбу ҳафталикда илк бор иштирок этмоқда.\nКуни кеча ўтган ҳафталикда 71 мамлакатдан дунёга юз тутган 60 нафар дизайнер ўз либосларини намойиш этдилар. Либосларни тикиш учун дизайнерларга Тайланд қироллиги томонидан 5500 метр қироллий ипаги тақдим этилди.\nМода ҳафталиги доирасида Тайланд Бош вазири Прают Чан-Оча иштирокида "Grand Fashion Extravaganza" мода намойишининг очилиш маросими бўлиб ўтди. Ушбу намойишда моделлардан ташқари 60 ортиқ дипломатик ваколатхоналар раҳбарлари дизайнерлар томонидан тикилган либосларни намойиш этдилар. Жумладан, Ўзбекистоннинг Тайланддаги элчиси Азиз Алиев рафиқаси билан Дилноза Умирзоқова томонидан тикилган либосларни кийиб, подиумга чиққан.\nҲафталикни жаҳон мода оламидаги асосий телеканал “Fashion TV” ёритиб борган. Қолаверса, ҳафталикда “Jimmy Choo” пойабзаллар бренди асосчиси, профессор Жимми Чу ҳам иштирок этиб, дизайнерларни қўллаб-қувватлаган. Фурсатдан фойдаланиб, Дилноза Умирзоқова Жимми Чуни ва “Fashion TV” мухбирларини 2020 йилнинг апрель ойида Ўзбекистонда ўтадиган “UZBEKISTAN Fashion week” мода ҳафталигига таклиф қилган.\n04 Июль 19:01 37338\n06 Июль 17:43 32333\n04 Июль 17:15 28665\n06 Июль 19:27 27085


Мустақиллик – буюк неъмат | O'zLiDeP\nМустақиллик – буюк неъмат\nO‘zLiDeP Бекобод туман Кенгаши томонидан “Азиз ва ягонамсан, жонажон Ўзбекистоним” шиори остида “Мустақиллик – фахримиз, ифтихоримиз ва келажагимиз” мавзуида тадбир ўтказилди.\nТадбирда истиқлолимизни асраб-авайлаш, юртимиз иқтисодиётининг таянчи бўлган кичик бизнес ва тадбиркорлик соҳасини янада ривожлантириш, ҳар томонлама қўллаб-қувватлаш, ёшларнинг бизнесга оид билимларини бойитиш каби қатор масалалар юзасидан фикр алмашилди.\n– Мустақиллик энг улуғ, энг азиз неъмат. Бугун биз эришган, эришажак юксак марралар, озод ва обод Ватанимиз манзаралари, аввало, истиқлол шарофатидандир, – дейди O‘zLiDeP Бекобод тумани Кенгаши аппарат раҳбари А.Расулов. – Шу боисдан, мустақиллик байрами ҳар йили энг улуғ, энг азиз байрам сифатида юртимиз бўйлаб кенг нишонланади. Эътиборлиси эса, ҳар йилги байрам тадбирлари ўзгача маъно-мазмун касб этадиган шиор остида нишонланади. Бу йилги байрам “Азиз ва ягонамсан, жонажон Ўзбекистоним” деган шиорни асосий ғоя сифатида ўзида мужассам этмоқда.\nТадбирда шунингдек, мамлакатимизда амалга оширилаётган кенг кўламли ислоҳотлар иқтисодиётимиз тараққиёти ва халқимиз фаровонлигини юксалтиришга хизмат қилаётгани таъкидланди. Истиқлолимиз, унинг беқиёс неъматлари, тинч ва осойишта ҳаётимизнинг қадр-қиммати ҳақида ёшларга аниқ мисоллар асосида тушунчалар берилди.\nДаврон Темиров O'zLiDeP Бўка туман Кенгаши ижрочи котиби2018-08-26 11:56:12\nМустақиллик халқимизнинг буюк орзуси. Биз бахтиёр юрт эгалари шундай кунларга эришдик, азалий орзуимиз ушалди.Эндиги мақсадимиз янада яхши, савобли ишлар билан юртимизни гуллаб яшнашига муносиб ҳисса қўшишдир. Барчамиз учун улуғ ва мўътабар байрам, мустақиллик байрами муборак бўлсин.\nАкбар Якубов, Жиззах вилояти2018-08-26 09:39:01\nМустақиллигимиз барчамизга муборак бўлсин, давлатимиз доим гуллаб-яшнасин!\nНосирова Шоира Навоий вилояти Кармана туман Кенгаши депутати2018-08-26 07:21:19\nЭнг улуғ байрамимизни кенг халқ оммаси билан, кўтаринки руҳда, юксак байрамона тарзда кутиб олиш ва бундай тадбирларнинг ўтказилиши мустақиллик байрами мазмун-моҳияти, унинг халқимиз ҳаётида тутган ўрни ва аҳамияти тўғрисида тушунчалар халқ онги, дунёқарашини ўзгартиришда муҳим аҳамият касб этади. Байрам муборак бўлсин, азиз партиядошлар!\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2018-08-25 20:05:28\nЭнг улуғ, энг азиз байрамимизни кенг халқ оммаси билан, кўтаринки руҳда, юксак байрамона тарзда кутиб олишда байрам олдидан ўтказалаётган бундай тадбирларнинг ўрни ва аҳамияти катта. Тадбирда мустақиллик байрами мазмун-моҳияти, унинг халқимиз ҳаётида тутган ўрни ва аҳамияти тўғрисида теран тушунчалар берилади, бу нарса халқ онги, дунёқарашини ўзгартиришда муҳим аҳамият касб этади. Байрам муборак бўлсин, мустақиллигимиз абадий бўлсин!\nРахманова Гульнара УзЛиДеП тахтакупир туман Кенгаши ижрочи котиб 2018-08-25 18:51:23\nХакикатдан хам Мустақиллигимиз- бу энг улуғ, энг азиз неъмат. Мамалакатимиздаги барча эришилган юксак марралар, тинчлигимиз, шу истиқлол шарофатидандир. мустакилликнинг обадий булишини таъминлашда ва жамиятимизнинг ривожланишида биз хар биримиз катта масъулият билан ендашишимиз зарур. Байрамлар барчага муборак булсин


Новости Узбекистана > Версия для печати > Ўйиндан ўқ чиқди! Қашқадарёлик йигит “ўйнашини” ўлдириб қўйди\nГлавная > ЙЎҒ-Е > Ўйиндан ўқ чиқди! Қашқадарёлик йигит “ўйнашини” ўлдириб қўйди\nЎйиндан ўқ чиқди! Қашқадарёлик йигит “ўйнашини” ўлдириб қўйди\nТанишув кунининг эртаси аёл йигитга қўнғироқ қилиб, уйига таклиф қилган.\n11 апрель куни Тошкент шаҳрининг Бектемир туманида нохуш воқеа содир бўлди.\nШу куни соат 10:00 ларда, Қашқадарё вилояти Яккабоғ тумани Янгиобод қишлоғи фуқароси Ж.Нормўминов 40 ёшли аёл таниши Х.Мирзатуллаевани чавоқлаб ўлдирган. Ж.Нормўминов Тошкент шаҳар Учтепа туманининг Чилонзор даҳасида яшаётган эди.\nТошкент шаҳар ИИББнинг маълум қилишича, Муқаддам судланган Ж.Нормўминов Х.Мирзатуллаеванинг уйидаги жанжал вақтида уни бўйин, кўкрак ва қўлларига пичоқ билан уриб жароҳат етказган. Натижада Х.Мирзатуллаева воқеа жойида вафот этган.\nЖ.Нормўминов аёлни пичоқлаб ўлдиргани ҳақида ўзи ИИББ ходимларига хабар берган. Олиб борилган суриштирув-тергов вақтида айбланувчи фожианинг қандай содир бўлганлигини айтиб берган.\nУнинг сўзларига кўра, аёл билан февраль ойида тасодифан танишиб қолган. Танишув кунининг эртаси М.Ж. йигитга қўнғироқ қилиб, уйига таклиф қилган. Кечки овқатдан сўнг спиртли ичимликлар истеъмол қилинган ва ўзаро суҳбат ётоқхонада янада яқинроқ кўринишда давом этган.\nШундан сўнг, аёл Н.Ж.га тез-тез қўнғироқ қилиб, алоқани давом эттиришни, йигит эса оиласи, икки нафар фарзанди борлигини айтиб, уни бошқа безовта қилмасликни сўраган. Бироқ шунга қарамай, М.Ж. йигитни тинч қўймасдан, бу ҳақда қариндошларига айтиб бериш билан қўрқитган.\nКейин эса барибир йигитнинг уй манзилини топиб, йигитнинг рақифасига улар ўртасида бўлиб ўтган воқеаларни сўзлаб берган. Шундан сўнг Н.Ж. ва турмуш ўртоғи ўртасидаги муносабат бузилган.\nЎша куни Н.Ж. уч фарзанднинг онаси бўлган М.Х.нинг уйига бориб, ундан яна бир бор ўзини ва оиласини тинч қўйишини сўраган. Бироқ, аёл йигитнинг уйига бормаслиги учун ундан доимий равишда уйига келиб туришини талаб қилган.\nАгар йигит аёлнинг айтганига рози бўлмаса, оиласини бузиб ташлаш билан тахдид қилган. Оқибатда ўзини тутиб туролмаган Н.Ж.столдаги пичоқни олиб, аёлга бир неча бор зарба берган. Орадан бироз вақт ўтиб, Н.Ж. “102” га қўнғироқ қилиб, одам ўлдирганини айтган.\nҲозирда ушбу вазият бўйича Бектемир туман прокуратураси Ўзбекистон Республикаси Жиноят Кодексининг 97-моддаси билан жиноят иши қўзғатди.


Янги намунадаги ҳайдовчилик гувоҳномасини бир соат ичида олиш мумкин\n10:42 20 Январ 2019\n13:20 10.03.2017 Ҳавола олиш\nГувоҳномани олиш учун тўлов энг кам иш ҳақининг 55%и, 83 минг сўм атрофида бўлади\nТОШКЕНТ, 10 мар — Sputnik. 2017 йил 1 октябрдан бериладиган янги намунадаги ҳайдовчилик гувоҳномаларини бир соат ичида олиш мумкин. Бу ҳақда Sputnik Ўзбекистон мухбирига Тошкент шаҳри ИИББ ЙҲХБ подполковниги Зариф Юсуфжонов маълум қилди.\nУнинг айтишича, Гувоҳномани олиш учун тўлов энг кам иш ҳақининг 55%и, 83 минг сўм атрофида бўлади.\nЎзбекистонда янги ҳайдовчилик гувоҳномаси жорий этилади\n"Ҳайдовчи ушбу суммани фақатгина гувоҳнома учун тўлайди, агарда имтиҳон топширадиган бўлса, у ҳолда имтиҳон учун алоҳида пул тўланади. Стажи муддати 12 ойдан кам бўлмаган ҳайдовчилар гувоҳномани имтиҳонларсиз оладилар. Стаж муддати шахсий автомобилни рўйхатга олиниш санаси, транспорт воситасини бошқариш учун ишончнома вақти ёки иш жойидан маълумотнома орқали белгиланади", — деди у.\nСуҳбатдош ушбу ҳайдовчилик гувоҳномасини халқаро дейиш нотўғри эканлигини, гувоҳномалар миллий, лекин барча халқаро талабларга жавоб беришини, ўзбекистонликлар мазкур ҳайдовчилик гувоҳномаларидан дунёнинг исталган мамлакатида фойдаланишлари мумкинлигини билдирди.\nЯна бир нарса — жарима талони тарихда қолади. Унинг ўрнига ҳайдовчиларнинг қоида бузишлари қайд этиб бориладиган электрон маълумотлар базаси жорий этилади.\nЯнги намунадаги ҳайдовчилик гувоҳномаларини олиш 2017 йил 1 октябрдан 2018 йил 31 декабрга қадар ихтиёрий равишда амалга оширилса, 2019 йил 1 январдан 2020 йил 31 декабргача мажбурий тартибга айланади.\nГувоҳнома 10 йил муддатга берилади.


Марказий Осиё: 2018 йилда содир бўлган...\nЎтаётган 2018 йилда кўплаб қувончли воқеалар билан бир қаторда, фожиали ҳодисалар ҳам содир бўлди. «Kaktakto» нашри Марказий Осиёга дахлдор бўлган 5 та нохуш воқеани ёдга олди.\n2018 йил 18 январ куни 52 нафар ўзбекистонлик меҳнат муҳожири Қозоғистонда автобус ёниши натижасида ҳалок бўлди. Ушбу ҳодиса 2018 йилда Марказий Осиё учун энг қайғули ҳодиса сифатида қайд этилди.\nХитойда этник қозоқларга бўлган муносабат\n2018 йилнинг май ойида Қозоғистон ОАВларида қайта тарбиялаш лагерларида қийноққа солинаётган этник қозоқлар ҳақида хабарлар тарқалди.\nТуркманистонда озиқ-овқат тақчиллиги\n2018 йилнинг баҳоридан Туркманистонда озиқ-овқат маҳсулотлари етишмовчилиги бошланди. Дастлаб, дўконларда тухум ва гўшт, кейинроқ ун ва нон тақчиллиги юз берди. Ёзда эса вазият янада оғирлашиб, нонни паспорт асосида сотиш бошланди.\nШунингдек, мамлакатда иш ўринлари билан боғлиқ муаммолар юзага келди. 40 ёшдан паст эркакларга мамлакатни тарк этиш тақиқлаб қўйилди. Юқори синф ўқувчилари эса мактабни битиргандаёқ, армия чақирилиши белгиланди.\nТожикистонда АҚШлик сайёҳларнинг ўлдирилиши\n2018 йилнинг ёзида Тожикистонда тўрт нафар велосаёҳатчи ўлдириб кетилди.\nАҚШ, Нидерландия, Франция, Швейцария ва Германия фуқаролари саналган етти нафар сайёҳга номаълум шахслар томонидан қилинган ҳужум натижасида уларнинг 4 нафари ҳалок бўлди, икки киши оғир жароҳатланди. Аввалига уларни автомобиль уриб юборган, кейин уларни шу машинадан чиққан одамлар тўппонча ва совуқ қуроллар билан жароҳатлашган.\nФақат франциялик турист ҳодиса жойидан узоқдалиги туфайли фожиадан қутулиб қолди.\nАҚШнинг Тожикистондаги элчихонаси мазкур ҳодисани теракт дея баҳолади.\nХўжанддаги маҳбуслар исёни\nНоябрь ойининг охирида Тожикистоннинг Хўжанд шаҳрида жойлашган қаттиқ режимдаги колонияда кўтарилган исён натижасида 47 киши ҳалок бўлди, 121 киши ярадор бўлди.\nТожикистон Туркманистон Марказий Осиё фожиа Оқтўба\nИқтисодиёт бугун, 08:42


Жинсий алока килиш | Жинсий алоканинг кандай турларидан кайтарилган маъкул?\nЖинсий алока килиш. Кутокни Катта Катта Килиш Учун Нима Килиш Керак\nЖинсий алока килиш Rating: 7,9/10 1179 reviews\n«У Аллох нинг мўъжизаларидан бири — сизлар учун ўзингиздан хотиржам бўлишингиз учун жуфтингизни яратиши ва ўртангизда мухаббат ва рахматни килиб кўйишидир» Рум: 21 - деб айтган Аллох таъолога хамду санолар, «Севимли ва тугадиган аёлларга уйланинглар! Тез ҳомиладор бўлиш учун тўғри позаларни танлаш ҳақида турли афсоналар мавжуд, аммо аслида миссионерлик позаси ҳомиладор бўлиш учун энг яхшиси эканига илмий далиллар йўқ. Жинсий алока килиш Смотрите онлайн хайвонлар билан жинсий алока килиш юкламалар кучириш в хорошем качестве Большой Гала-Концерт звёзд. Жинсий алоқадан кейин, каравотда оёқларни кўтарган ҳолда ётиш керак, деган маслаҳатни эшитган бўлсангиз керак? Лейкоцитлар сони аста-секин ошади, лекин шуни хам инобатга олиш керакки, хомиладорликда лейкоцитоз 10-12х10 9 гача кутарилиши физиологик жараёндир. Жинсий олатнинг кинга киришидан олдин ёки кириши пайтида. Саҳобалар ғазотда юриб, аёлларидан узоқ бўлганларига анча.\nЖигар веналари тромбофлебитининг суст ривожланишида Киари синдроми клиникаси юзага келиши мумкин. Чувалчангсимон усимта шиллик кавати шишган, осон жарохатланади, айрим холларда куп микдорда эрозиялар ва Янги яралар куринади, бу патологиялар уткир аппендицитнинг флегмоно-ярали формасидан арак беради. Ич кетишининг эскирганига келсак, уни жинсий алоқа моддани қуритиши ва ичакдан бошқа томонга йуналтириши билан қуритади. Бактериялар орасида 90% гача аэроб бактериялар аникланади бактероидлар ва анаэроб кокклар аэроб флора кам учраб 6-8%0 купинча улар ичак таёкчаси, колибактериялар, энтерококклардир. Копловчи корин бушлиги каватлари фибрин копламалари билан массив коплаган.\nАбу Омир Ашъарий разияллоху анху расулуллох солаллоху алайхи ва салламдан куйидаги сўзларни эшитганини айтди: «Умматим ичидан зино, ипак, маст килувчи нарсалар ва чолгу асбобларини халол деб хисоблайдиган одамлар чикадилар. Бир одам Расулуллоҳ соллаллоҳу алайҳи васалламнинг ҳузурларига. Чунки унинг шикастланиши хомилани тушиб колиши ёки вактидан олдин хомила тушишига сабаб булади. Агар жунуб тахорат килса фаришта якинлашиши мумкин » Абу Довуд ривояти. Расулуллох соллаллоху алайхи ва саллам дедилар: «Сизлардан бирингиз уйланиш ёки бошка бир зиёфатга чакирилса, келсин.\n«Ва эрлик аёллар ҳам, магар қўлингизда мулк бўлса» оятини нозил қилди. Порно рисованные картинки смотреть бесплатно - Скачать бесплатно без регистрации программы, фильмы, игры, музыку. Бу усимтанинг эпигастрал сохада жойлашган туткич илдизи нерв тугинининг висцерал иннервацияси билан боглик. Бундай ёндошишлар хомиланинг охирги хафталарида килинади, бунга сабаб куричак ва чувалчангсимон усимтани анча юкорига силжишидир. Бас, ҳузур қилароқ «азл» қилмоқчи. Шарҳ: Эру хотин ўз ораларидаги жинсий ҳаёт ҳақида. Хозирланган таомларда исрофга йўл кўйиш ва уларни ахлат идишларига ташлаш.\n'Аллар оркасига жинсий алока килиш info'\nДемак 2 дакикадан олдин шахват чикиши тезлашган деб белгиланади. Сунан эгаларининг ривоятида: «Албатта, ўшанинг мисоли худди кўчада. Лекин жуда огир беморларда операция тавсия килинган булсада, операция шошилинч равишда килинмайди. Хомиладорликнинг биринчи ярмида аник ташхис куйилганда оператив ёндошишда Волькович-Дяканов кесмасидан фойдаланилади. Пешоб тахлили хам катта ахамиятга эга катетер ёрдамида олинганлиги , чунки бунда пиурияни аниклаш мумкин. Операциядан олдинги ва операциядан кейинги уткир аппендицит асоратларини билишнинг ахамияти катта Шу сабабли талабалардан уткир аппендицит тугрисида диагностика, дифференциал диагностика, амалий куникмалар, даволаш усулларини урганиш талаб килинади. Шунинг учун ҳам жавобнинг давомида, агар Аллоҳ уни яратишни ирода қилса.\nБундай оператив аралишишда уларнинг иштироки зарур, хозирги давр хирургик тактикасини киска килиб шуни айтиш мумкин: перитонит масаласида максимал активлик, хомиладорликка нисбатан максимал консерватизм утказилади. Операциядан кейинги даврда одатдаги терапиядан ташкари, хомилани муддатидан олдин тухтатишни олдини олувчи давони утказиш зарур. Албатта, Аллоҳ ҳақдин ҳаё қилмас». Гангреноз стадияси 24-48 соатдан кейин ривожланади. Рум ва Форслар буни қилишларини. Муслим ва Абу Довуд ривоятида: «Бир одам Пайғамбар соллаллоҳу.\nШу билан биргаликда иккиланишлар колса беморни операция килиш маъкул. Чувалчангсимон усимта туткичида тулаконлик яккол куринади лейкоцитар инфильтрат куринади. Катарал ва флегмоноз аппендицит булмасдан туриб клиник куринишлари оддий гангреноз аппендицитникидан фарк килади. Шиллик пардаси кемасида усимта шишган кулранг кизил рангли шиллик ости каватиа майда кон куйилиш учоклари куринади. Янги соғилган сигир сутини ичиш ёки сутни. Абдуллох ибн Масъуд разияллоху анху ривоят килади: «Расулуллох соллаллоху алайхи ва саллам дедилар: «Хотин эрининг олдига кирганида, эр ўрнидан туради. Факатгина катталашган бачадон олдидаги харакатларда максимал эхтиёткорликларни саклаш лозим.\nАгар уз вактида ёнбош чамбар веналари богланса ёки аникроги илоекцекал бурчакни соглом тукималар атрофида резекция килинса касални куткариш мумкин. Жобир розияллоҳу анҳу: «Расулуллоҳ соллаллоҳу. Хозирги шароитда хомиладорлардаги йирингли таркалган перитонитда, умумий анестезия отида урта лапаротомия, йирингли эвакуация килиш, аппендэктомия, корин бушлигини дренаж килинади. Бу ерда асосий эътибор эътиқод масаласига қаратилгандир. «Жимоъдан бошка барча нарсаларни килаверинглар»- дедилар Имом Муслим ривояти. Кайт килиш бу форма учун характерли эмас, лекин беморлар бу формада кунгил айнишдан шикоят килади. Агар бола бўлиб қолса, озод бўлишига сабаб.\nБунда чувалчангсимон усимта ичидагиси корин бушлигига куйилади. Жаррохлик булимларида , беморлар хоналарида 40 5 Курация килинган бемор-ларнинг мухокамаси. У катталашмаган ва нафас актида катнашади. Келин билан куёв жинсий якинлик килаётганларида, бу алокадан максад ўзларини харом ишлардан саклаш эканини, ният килишлари керак. Бунинг иккита асосий сабаби бор.\nЖинсий алока килиш


Шон-шараф музейини ривожлантириш жамоат фондини ташкил этиш тўғрисида\n12081 Министерство обороны Республики Узбекистан 06/01/2020 21/01/2020 0\nШон-шараф музейини ривожлантириш\nжамоат фондини ташкил этиш тўғрисида\nЎзбекистон Республикаси Президентининг “Иккинчи жаҳон урушида қозонилган ғалабанинг 75 йиллигини муносиб нишонлаш тўғрисида”\n2019 йил 23 октябрдаги ПҚ–4495-сон қарори ижросини таъминлаш, шунингдек, Ғалаба боғида барпо этиладиган Шон-шараф музейини тарихий экспонатлар, уруш қатнашчиларининг орден-медаллари, шахсий буюмлари ҳамда уруш даври ёдгорликлари билан таъминлашни молиявий қўллаб-қувватлаш мақсадида Вазирлар Маҳкамаси қарор қилади:\n1. Ўзбекистон Республикаси Мудофаа вазирлиги ва Молия вазирлигининг юридик шахс мақомига эга бўлмаган Шон-шараф музейини ривожлантириш жамоат фондини (кейинги ўринларда Фонд деб аталади) ташкил этиш тўғрисидаги таклифига розилик берилсин.\n2. Қуйидагилар Фонд маблағларини шакллантириш манбалари этиб белгилансин:\nпуллик хизматлар кўрсатишдан тушадиган маблағлар;\nхалқаро ташкилотлар ва молия институтларининг, шунингдек, бошқа хорижий донорларнинг грантлари;\nФонднинг вақтинча бўш маблағларини тижорат банклари депозитларига жойлаштиришдан тушган даромадлар бўйича тушумлар;\n3. Белгилансинки, Фонд маблағлари:\nа) Ўзбекистон Республикаси Мудофаа вазирлигининг Маънавият\nва маърифат марказида очиладиган ҳисоб рақамда жамланади;\nШон-шараф музейи учун тарихий экспонатлар, ашёлар\nва коллекциялар, уруш қатнашчиларининг орден-медаллари, шахсий буюмлари ҳамда уруш даври ёдгорликларини харид қилиш;\nШон-шараф музейи экспозицияларини яратиш;\nШон-шараф музейини жорий ва капитал таъмирлаш, моддий-техник базасини мустаҳкамлаш;\n4. Ўзбекистон Республикаси Мудофаа вазирлиги уч ой муддатда:\nЎзбекистон Республикаси Молия вазирлиги билан биргаликда\nШон-шараф музейини ривожлантириш жамоат фонди тўғрисидаги низомни ишлаб чиқиб тасдиқласин;\nбошқа манфаатдор вазирлик ва идоралар билан биргаликда ўзлари қабул қилган норматив-ҳуқуқий ҳужжатларни мазкур қарорга мувофиқлаштирсин.\n5. Мазкур қарорнинг ижросини назорат қилиш Ўзбекистон Республикаси Бош вазирининг ўринбосари - Ўзбекистон Республикаси молия вазири Ж.А. Қўчқоров ва Ўзбекистон Республикаси мудофаа вазири Б.Н. Курбанов зиммасига юклансин.


“Ўзпахтасаноат” АЖ бошқаруви раисининг Ўзбекистон Республикаси Конституцияси қабул қилинганининг 26 йиллиги муносабати билан ташкил этилган тадбирдаги нутқи\nАссалому алайкум, ҳурматли ҳамкасблар, азиз устозлар, пахтани қайта ишлаш соҳасининг фидоий ходимлари, дўстлар!\nАввало барчангизни Ўзбекистон Республикаси Конституцияси қабул қилинганининг 26 йиллиги билан чин дилдан қутлайман!\nАйтиш керакки, Ватанимиз истиқлолга эришгач, ўз олдига адолатли фуқаролик жамиятини барпо этиш, ҳуқуқий демократик давлат қуриш ва халқни фаровон ҳаёт сари олиб бориш каби буюк мақсадларни қўйди. Бунинг учун аввало ҳуқуқий асослар мукамаллигига асосий эътиборни қаратди. Бу хоҳиш-истак ва ҳаракатлар 1992 йил 8 декабрда қабул қилинган Ўзбекистон Республикаси Конституциясида ўз аксини топди.\nАсосий Қонунимизда умуминсоний ғоялар – тенглик, эркинлик, биродарлик, халқлар ва миллатлараро дўстлик, мамлакат ва дунё барқарорлиги каби энг улуғ ғояларга хизмат қилиши белгилаб қўйилди. Шу билан бирга, Бош Қомусимиз кўплаб демократик давлатларда конституциявий қурилиш соҳасидаги илғор тажрибанинг энг яхши жиҳатларини, Инсон ҳуқуқлари умумжаҳон декларациясининг умумэътироф этилган нормалари ҳамда мазкур соҳадаги бошқа халқаро ҳужжатларга асосланган инсон ҳуқуқ ва манфаатлари, эркинлигини таъминлаш ва ҳимоя қилиш механизмини ўзида мужассам этгани билан аҳамиятли. Бир сўз билан айтганда, Конституция – барча иқтисодий, сиёсий, ҳуқуқий ислоҳотларнинг ҳам, маънавий ислоҳотларнинг ҳам тамал тоши бўлиб хизмат қилмоқда.\nФурсатдан фойдаланиб, Бош қомусимиз қабул қилинганининг 27 йиллик байрами билан барчангизни табрикламан! Юртимизга барқарор тинчлик-осудалик, сиз азизларга оилавий бахт, хонадонларингизга қут-барака тилайман!\n“Ўзпахтасаноат” АЖ бошқаруви раисининг Ўзбекистон Республикаси мустақиллигининг 27 йиллик байрамига бағишланган тадбирдаги нутқи\nАссалому алайкум, ҳурматли ҳамкасблар, азиз устозлар, пахтани қайта ишлаш соҳасининг фидоий ходимлари!\nБарчамизга маълумки, айни кунларда жонажон юртимизнинг барча минтақаларида, шаҳару қишлоқларида энг улуғ, энг азиз айём, мамлакатимиз мустақиллигининг йигирма етти йиллик шодиёнаси зўр кўтаринкилик ва шоду хуррамлик билан нишонланмоқда.\nШу жумладан,“Ўзпахтасаноат”АЖ тизимидаги барча жамоаларда ҳам “Азиз ва ягонамсан, жонажон Ўзбекистоним!” шиори остида байрам тадбирлари ўтказилмоқда.\nАйтиш керакки, Мустақиллик байрами одамлар ҳаётида тутган ўрни беқиёс. Миллий ўзликни англаш ва жаҳонга Ўзбекистон деган мамлакатнинг овозини жаранглатганимизга 27 йил тўлди. Ўтган йилларда барча соҳалардаги туб ислоҳотлар натижасида мамлакатимиз барқарор ривожланиш кўрсаткичларига эришаётган давлатлар қаторидан ўрин эгаллади. Жумладан, пахтани қайта ишлаш соҳасидаги ислоҳотлар натижасида бугун мамлакатимиз бу йўналишда жаҳонда ўз ўрни ва нуфузига эга мамлакат сифатида тан олинди. Ва бугунги ютуқларда Сиз азиз фидойи ҳамкасбларнинг, устозларимизнинг ўрни ва меҳнати беқиёсдир.\nАна шундай қизғин лаҳзаларда барчангизни Истиқлолимизнинг 27 йиллик байрами билан чин юракдан муборакбод этаман. Оилаларингизга қут-барака ва доимий хотиржамлик тилайман! Мустақиллигимиз абадий бўлсин!\n"Ўзпахтасаноат" АЖда "Рамазон ҳайитини нишонлаш тўғрисида"ги Ўзбекистон Республикаси Президенти қарори ўқиб эшитирилди.


ЎзА - Самарқанд сайёҳлик салоҳияти юксалади\n20.12.2016 15:12 Чоп этиш версияси\nСамарқанд сайёҳлик салоҳияти юксалади\nПрезидентимиз Шавкат Мирзиёевнинг 2016 йил 2 декабрдаги “Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги фармони мамлакатимизда туризмни ривожлантириш ва мавжуд имкониятлардан самарали фойдаланиш ҳамда мазкур тармоқнинг иқтисодиётдаги ролини оширишга хизмат қилишни янги босқичга кўтаради.\nБиринчи Президентимиз раҳнамолигида туризмни ривожлантириш борасида изчил ислоҳотлар амалга оширилди. Ўзбекистон Республикасининг "Туризм тўғрисида”ги қонуни, соҳага оид қатор фармон ва қарорлар, дастурлар қабул қилинди. Мамлакатимиз БМТ Жаҳон сайёҳлик ташкилотига аъзо бўлди. 2014 йилда мазкур ташкилот ижроия кенгашининг 99-сессияси Самарқанд шаҳрида бўлиб ўтди.\nЎзбекистон сайёҳлик кўлами ва тарихий қадамжолари кўплиги бўйича дунёдаги етакчи ўн давлат қаторида туради. Айни пайтда юртимизда етти мингдан зиёд тарихий, маданий ёдгорликлар мавжуд. Бундай бой маданий мерос, айниқса, Самарқандда жуда кўп. Шу сабаб 2001 йилда Самарқанд шаҳри ва унинг ҳудудидаги кўплаб маданий объектлар ЮНЕСКОнинг Жаҳон маданий мероси рўйхатига киритилди. Самарқанд инсон умри давомида бориб кўриши шарт бўлган дунёнинг 50 шаҳари қаторида эътироф этилди.\n– Вилоятда туризмни ривожлантиришнинг 2016 йилгача бўлган ҳудудий манзилли дастури ишлаб чиқилиб, муваффақиятли амалга оширилди, – дейди Ўзбекистон Республикаси Туризмни ривожлантириш давлат қўмитаси Самарқанд вилояти ҳудудий бошқармаси бошлиғи Илҳом Сувонов. – Дастур асосида вилоятда туристик ресурслардан оқилона фойдаланиш, кўрсатилаётган хизмат турини кўпайтириш ва сифатини замон талабларига мослаштириш борасида тизимли ишлар бажарилди. Йирик савдо ва хизмат кўрсатиш мажмуалари, миллий ва замонавий услубдаги ресторан ва чойхоналар, турли кўнгилочар масканлар қурилди.\nСайёҳликнинг экологик, соғломлаштириш, агро ва фаол турларини ривожлантириш, ички туризмни қўллаб-қувватлаш мақсадида Ургут, Самарқанд, Жомбой, Пахтачи, Нуробод туманларида янги сайёҳлик йўналишлари очилди. Соҳа учун кадрлар тайёрлаш, қайта тайёрлаш ва уларнинг малакасини ошириш масаласига алоҳида эътибор қаратилиб, Самарқанд иқтисодиёт ва сервис институти, Самарқанд давлат чет тиллар институти ҳамда Сартепа туризм ва маиший хизмат касб-ҳунар коллежида янги мутахассислик ва таълим йўналишлари ташкил этилди.\nБугунги кунда Самарқандда юздан ортиқ меҳмонхона ва 84 сайёҳлик фирмаси фаолият кўрсатмоқда. Йилдан-йилга уларнинг моддий-техник базаси мустаҳкамланиб, замон талаблари даражасида юқори сифатли хизмат кўрсатиш имконияти кенгаймоқда.\nПрезидентимизнинг мазкур фармони бу борадаги ишларни янги сифат босқичига кўтаришда муҳим ҳуқуқий асос бўлади. Ушбу ҳужжатга кўра “Ўзбектуризм” миллий компанияси негизида Ўзбекистон Республикаси Туризмни ривожлантириш давлат қўмитаси ташкил этилди. 2017 йилнинг 1 январидан бошлаб туризм фаолиятига лицензия бериш ҳуқуқи мазкур қўмитага ўтказилади. Меҳмонхоналар ва жойлаштиришнинг шу каби воситалари учун лицензия олиш талаблари бекор қилинади.\nФармоннинг яна бир муҳим жиҳати кўплаб давлатлардан келадиган сайёҳларнинг Ўзбекистонга ташрифи учун виза режими бекор қилинишидир. Бу мамлакатимизга келадиган сайёҳлар оқимини кўпайтириш билан бирга, туристик фирмалар учун ҳам янада қулай имконият яратади.\nХорижлик туристлар мамлакатимизга келгач, улар учун аэропортларда ҳам қулай шароит яратиш кўзда тутилган. 2017 йилнинг 1 апрелидан Тошкент, Самарқанд, Бухоро ва Урганч шаҳарлари халқаро аэропортларида хорижий туристлар учун “яшил йўлак” божхона назорат тизимини, паспорт ва божхона назоратидан ўтиш, багажни олишнинг соддалаштирилган тартиб-таомилини жорий этиш ҳамда транспорт хизмати кўрсатишни яхшилаш юзасидан зарур чора-тадбирлар кўриш белгиланган. Аэропорт ва вокзалларда резидентлар, яъни маҳаллий аҳоли ҳамда норезидентлар – хорижлик сайёҳлар паспорт назоратидан алоҳида ўтиши йўлга қўйилиши ҳам катта янгиликдир.\nФармонда аэропорт ва темир йўл вокзалларида қулай туризм ахборот макони, жумладан, туризм-ахборот пунктлари фаолиятини ташкил этиш ва ривожлантириш кўрсатиб ўтилган. Эндиликда шаҳарга келиб тушган сайёҳ тўғридан-тўғри аэропорт ёки вокзалда ушбу ҳудудда мавжуд бўлган туроператорлар, меҳмонхона ва уларга зарур бўлган маълумотлар билан батафсил танишиши мумкин.\nБу каби қулайлик ва имкониятлар мамлакат иқтисодиётининг стратегик тармоғи сифатида туризмни жадал ривожлантиришни таъминлашга, Ўзбекистоннинг жозибадор туризм маркази сифатидаги ижобий қиёфасини янада юксалтиришга хизмат қилади.


Эркинжон Турдимов Ёшлар иттифоқи мурожаатларига эътиборсиз раҳбарларни танқид қилди - zarnews.uz\nСамарқанд шаҳридаги Ёшлар марказида вилоят ҳокими Эркинжон Турдимов иштирокида “Ҳоким ва ёшлар” учрашуви ўтказилди.\n30 июнь – Ёшлар куни муносабати билан ташкил этилган тадбирда 500 нафардан ёш тадбиркор ва фермерлар, муддатли ҳарбий хизматдан келган, жазони ижро этиш муассасаларидан озод этилган ёшлар, талабалар, ўқувчилар, ижтимоий ҳимояга муҳтож, боқувчисини йўқотган йигит-қизлар, спортчилар, фан олимпиадалари ғолиблари иштирок этди.\nУчрашув аввалида ёшларнинг жамиятдаги ўрни ва ролини мустаҳкамлаш, уларни қўллаб-қувватлаш ва ҳар томонлама муҳофаза қилиш давлат раҳбари эътиборидаги энг муҳим масалалардан бири эканлигини таъкидлади.\n– Ёшларнинг пухта билим олиши, касб-ҳунар эгаллаши учун барча шарт-шароитни яратиб қўйсак, уларнинг бандлигини таъминласак, ҳаётда ўз ўрнини топишига кўмаклашсак жамияда учрайдиган кўп муаммоларга ечим топилади, турли хил кўнгилсиз ҳолатлар учрамайди, – деди Э.Турдимов. – Шунинг учун давлат ҳокимияти ва бошқаруви органларида, кўплаб давлат ва жамоат ташкилотларида ёшлар бўйича ўринбосар лавозими жорий этилди. Айнан ёшлар манфаатларини ҳимоя қилишга қаратилган давлат дастурлари қабул қилинди. Аммо, афсуски, ҳали ҳам айрим раҳбарларда, ташкилотларда ёшлар мурожаатларига беписанд қараш, уларга етарли даражада эътибор қаратмаслик ҳолатлари учрамоқда. Бундай шахслар фаолиятига албатта, ҳуқуқий баҳо берилади. Лекин сиз ўзингиз ҳам ана шундай вазиятда уларга қарши ўз муносабатингизни билдиринг, сизни эшитмаётган, мурожаатларингизга эътиборсиз қараётган раҳбарлар ҳақида ижтимоий тармоқларда ёзинг, ҳақ-ҳуқуқингизни талаб қилинг. Шахсан мен бу борада сизларни қўллаб-қувватлашга тайёрман.\nУчрашувга қадар 110 нафар ёшларнинг мурожаатлари рўйхатга олинган бўлса, тадбир чоғида 25 та муаммоли масалалар, таклифлар билдирилди. Ҳар бир мурожаатга шу ернинг ўзида ечим изланди ва мутасаддиларга муддати белгиланган ҳолда топшириқлар берилди.\nТеглар: Эркинжон Турдимов ёшлар иттифоқи “Ҳоким ва ёшлар” учрашуви


Сирдарёда замонавий экопарк қурилади\n12:13 / 20.07.2016\nЖорий йилда Сирдарё вилоятининг Сирдарё тумани ҳудудида экопарк қурилиши тўғрисида ҳукумат қарори қабул қилинди. Бу лойиҳа Ўзбекистон-Хитой қўшма корхонаси “Pengsheng” МЧЖ ҳамкорлигида амалга оширилади.\nРежага замонавий типдаги футбол ўйингоҳи, теннис корти, сузиш ҳавзаси қурилиши киритилган бўлиб, бугунги кунда очиқ турдаги сузиш ҳавзаси ва футбол ўйингоҳи қурилиши якунланди. Бу ҳақда “Пенг-Шенг” қўшма корхонаси бошланғич касаба ташкилоти раҳбари Ғафур Турдиқулов маълум қилган.\nТуманда жойлашган “Pengsheng” МЧЖ Хитой Халқ Республикасининг Ўзбекистондаги биринчи энг йирик лойиҳаларидан ҳисобланиб, ушбу лойиҳа икки мамлакат ўзаро келишуви асосида юзага келган.\nКорхонанинг қурилишига 2009 йили асос солинган бўлиб, унинг муассислигида туманда яна 8та ихтисослаштирилган масъулияти чекланган жамияти шаклидаги қўшма корхоналар ташкил этилган. Уларнинг барчаси “Пенг-Шенг” қўшма корхонаси раҳбарияти бошчилигида марказлашган ҳолда бошқарилади.\nБугунги кунда ушбу корхонада керамика кафеллари, Мобил UZTE қўл телефонлари, Аёллар ва эркаклар оёқ кийимлари, уй жониворлари ва қушлар учун озуқа, сантехника кранлари, шунингдек, тери маҳсулотлари ишлаб чиқарилмоқда. Маҳсулотлар нафақат Ўзбекистон ички бозорларига, балки экспортга ҳам йўналтирилмоқда.\n“Pengsheng” комплексида бугун 1200дан ортиқ йигит- қизлар меҳнат қилишмоқда. Ишчи хизматчиларимизнинг асосини ёшлар ташкил қилади.\nБунёдкорлик кўлами кенг бўлиб, экопарк ҳудудида 500 ўринли амфитеатр, турли типдаги атракцион қурилмалари, шунингдек, аҳолига маиший хизмат бинолари, овқатланиш мажмуалари, савдо дўконлари ишга тушиши белгиланган.\nКишига хуш кайфият берадиган қурилиш ишлари ҳозирда жадаллик билан давом эттирилмоқда.\nЯнги экопарк ташриф буюрувчиларга экологик мусаффолик, маданий ҳордиқ бериш билан бирга мароқли спорт машғулотлари ташкил этиш имкониятини ҳам ҳадя қилиши кўзда тутилган.


Агар Ер айланишдан тўхтаса… | Interpress.uz\nБош саҳифаЯнгиликларЖаҳонАгар Ер айланишдан тўхтаса...\nАгар Ер айланишдан тўхтаса…\n04:46 | 11-07-2020\nАслида шундай бўлиши мумкинми? Худо кўрсатмасин, бу ҳол юз берса, унда нима бўлади?\nАҚШнинг NASA коинотни ўрганиш агентлиги олимлари ушбу воқеа юз берса, воқеалар ривожи икки усулда кузатилиши мумкинлигини тахмин қилдилар.\nБиринчиси: сайёрамизнинг тўсатдан айланишдан тўхтаб қолиши. Барча Шарқ томонга учишни бошлайди ва тезлик ўта юқори бўлади. Одамлар ва жисмлар билан бирга сув, магма, суюқликлар ва ҳаво ҳам учади. Мухтасар қилиб айтганда, ерда ҳаёт нишоналари барҳам топади.\nИккинчиси: Ернинг секин-аста айланишдан тўхташи. Сайёрамизнинг ядроси ҳам бора-бора ҳаракатдан тўхтайди, бизни қуёш радиациясидан ҳимоя қилувчи магнит майдони қисқаради. Оқибатда, барча тирик жон ҳалокатга маҳкум бўлади.\nҚайд этиш керак, бу тахминларнинг яқин миллиард йилларда амалга ошиш эҳтимоли нолга тенг. Ҳатто Ер тўхташга улгурмай, бошқа хавфлар туфайли ундаги тириклик ниҳоясига етиши ҳам мумкин экан…


Калитнинг энди кераги йўқ – машинани смартфон ёрдамида бошқарасиз!\nHyundai компанияси автомобилни калитсиз ўт олдиришнинг замонавий йўлини ўйлаб топди. Машинани ёқиш учун калит ўрнига унда махсус мобил илова ўрнатилган смартфон ишлатилади, дейди terabayt.uz .\nЯнги дастур ёрдамида автомобилни масофадан туриб ҳам ўт олдириш, ҳатто унинг айрим функцияларини бошқариш ҳам мумкин бўлади. Блокировкани очиш машинадаги NFC модуллари ёрдамида амалга оширилади; улар олд эшиклар тутқичларига ўрнатилади. Автомобилни ёқиш учун смартфонни симсиз қувватлаш станциясига қўйиш, кейин эса марказий консолдаги двигателни ишга тушириш тугмачасини босиш кифоя.\nМобил илова орқали битта автомобилнинг шундай виртуал калит ини бир вақтнинг ўзида тўрттагача кишига созлаб қўйиш мумкин. Уларнинг ҳар бирига тегишли профил созламаларини борт компьютери сақлаб қўяди ва ҳайдовчи ўриндиғига улардан қай бири ўтирганига қараб, айнан унга тегишли созламаларни фаоллаштиради.\nСмартфон орқали ҳайдовчи масофадан туриб автомобилни очиши ва ёпиши, сигнализацияни фаоллаштириши, двигателни ишга тушириши ва бошқа кўплаб ишларни амалга ошириши мумкин. Янгича бошқарув тизими Hyundai автомобилларида шу йилнинг ўзидаёқ пайдо бўлади.\nКиритилди: 07:15 07.03.2019. Ўқилди: 857 марта. Фикрлар сони: 0 та.


Озарбайжон Соғлиқни сақлаш вазирлиги уч одам парранда гриппидан нобуд бўлганини маълум қилди.\n02 июл 2022, Тошкент вақти: 00:01\nБу маълумот Жаҳон соғлиқни сақлаш ташкилоти мутахассислари томонидан тасдиқланиши керак. Бироқ, Озарбайжон Соғлиқни сақлаш вазирлиги қурбон бўлганлардан парранда гриппининг одам ҳаёти учун ўта хавфли H5N1 вируси топилган, демоқдалар. Озарбайжонда парранда гриппи юққани гумон қилинган яна олти одамнинг қони лаборатория текширувидан ўтказилди. Анализ натижалари улар парранда гриппи билан оғримаганини кўрсатган.


Прокурор касалхонага борди, хотиржам бўлинг —...\n16.10.2019 12:55 0 3239\nСирдарё вилояти прокурори Равшан Машарипов касалхонага борди. Йўқ, текширишгамас. Мажлис ҳам ўтказгани йўқ. Вилоятнинг 2-сектори раҳбари сифатида Шошилинч тиббий ёрдам кўрсатиш Республика илмий маркази вилоят филиалида даволанаётган беморлар ҳолидан хабар олди, кўрсатилаётган тиббий ёрдам аҳволини ўрганди.\nФилиалда кўп йиллар бери замонавий тиббий ускуналарга эҳтиёж катта эди. Бироқ тегишли чоралар кўрилмагани сабаб беморларнинг бир муаммосига иккинчи келиб қўшилаётганди. Ниҳоят, қилинган сайъ-ҳаракатлар натижасида жорий йил филиалга 654,0 минг АҚШ доллари қийматида энг замонавий тиббиёт ускуналари келтирилиб, фойдаланишга топширилди.\nТо бу ишлар амалга оширилгунча бошқа мутасаддилар қатори вилоят прокурорининг ҳам бир оёғи шу ерда бўлди. Қилмаса бўлмайдиган иш эди-да бу. Нега десангиз, Президент Сирдарё вилояти Ховос туманига ташрифи давомида қатор топшириқлар берганди. Унга асосан 104 нафар мутахассисдан иборат 4 та ишчи гуруҳи тузилиб, 745.557 нафар фуқаро тиббий кўрикдан ўтказилди. Натижада уларнинг 341.194 нафарида турли касалликлар аниқланди. Кўряпсизки, рақам анча хавотирли.\nШундай экан, керакли ускуналарни келтириш билангина иш битмайди. Вақти-вақти билан вазиятдан бохабар бўлиб туриш, бу жараёнда лоп этиб чиқиб қоладиган масалаларга ўз вақтида ечим топиш талаб этилади. Мақбул ечим кўркам кабинетда эмас, жойига чиқилганда топилиши эса тажрибалардан аён.\nпрокурор Сирдарё мажлис\nҲодиса 23/11, 17:41\nҲодиса 21/11, 08:57\nСирдарёдаги ёнғин қурбонлари сони 4 нафарга етгани айтилмоқда


Коронавирусга қарши ихтиролар ва камбағал дунё олдидаги патент тўсиғи. Халқаро ҳуқуқ нима дейди?\nХалқаро нормаларга асосан, ҳозирги пандемия шароитида бирор-бир ихтиро Covid-19га қарши курашда қўл келса, унга нисбатан ҳуқуқ эгасининг розилиги олинмай, сўзсиз мажбурий лицензия тартиби қўлланиши лозим. Интеллектуал мулк ҳуқуқи бўйича эксперт Абдумўмин Юлдашов Kun.uz'га тақдим этган мақоласида шу ҳақда сўз юритади.\nИнсоният асрлар давомида ўз бошидан турли эпидемияларни ўтказган, ҳозир ҳам коронавирус пандемияси давом этмоқда. Ечим – вирусларга қарши препаратлар ва вакциналар. Аммо патентланган фармацевтик воситалар паст ва ўрта даромадли давлатлар учун қимматлик қилади. Шундай вазиятда қонунлар, халқаро меъёрлар уларга ён босади.\nОхирги 1-1,5 йил мобайнида жаҳонни қамраб олган Covid-19 пандемияси бугунги кунда ҳам дунё аҳолисини ваҳимада ушлаб турибди. Пандемия давом этаётган бўлса ҳам, вирусни жиловлашнинг энг самарали усули – турли вакциналар ихтиро қилиниб, синовдан ўтказилмоқда, кўплаб давлатларда вакциналарни оммавий қўллаш ҳам аллақачон бошланди.\nИхтиролар ва тарих\nҲозир фармацевтика йўналишидаги ҳар бир ихтиро дунёни коронавирус пандемиясидан қутқаришда муҳим. Коронавирус каби тарихда бўлган турли эпидемиялар ва юқумли касалликларни енгиш даврида ҳам ихтиролар инсонлар ҳаётини сақлаб қолган.\nМасалан, англиялик шифокор Эдуард Женнер 18-аср охирида бутун дунёда кенг тарқалган сувчечак касалигига қарши дастлабки вакцинани яратиб, инсонлар ҳаётини асраб қолган. Ўша даврда бу касалликнинг ўзидан 40 миллион инсон ҳалок бўлгани Эдуард Женнернинг ихтироси қанчалик муҳим бўлганини кўрсатади.\nТарихда яна бир ихтирочи – ақшлик вирусолог Жонас Солк 1955 йилда илк бор полиомиелитга қарши вакцинани ихтиро қилган ва у ўзининг бу ихтиросини патентлашдан воз кечган. Жонас Солкнинг вакцинаси патентланмагани ундан барча эркин фойдаланишига йўл очиб берган ва ижтимоий мулкка айланган вакцина дунёда касалликдан зарарланиш ҳолатларини 96 фоизга пасайтирган.\nҲисоб-китобларга кўра, агарда Жонас Солк ўз вакцинасини тижоратлаштирганда у 7 млрд АҚШ доллари миқдорида даромад топган бўларди.\nЯна бир америкалик олим Альберт Сейбин ҳам полиомиелитга қарши вакцинасидан фойдаланиш учун бепул асосда лицензия берган ва кейинчалик ундан ижтимоий мулк сифатида фойдаланишни назорат қилиш ваколатини Жаҳон соғлиқни сақлаш ташкилоти ихтиёрига топширган. Олимларнинг бу ташаббуслари вакциналарни жиловлашга ёрдам берган.\nИхтиролар ҳимояси – қонунларда\nОлимларнинг ташаббускорлигини қўллаб-қувватлаган ҳолда интеллектуал мулк яратувчилари, яъни ихтирочиларнинг ҳуқуқ ва манфаатлари қонун билан ҳимоя қилинишини унутмаслик лозим.\nЎзбекистон Фуқаролик кодексининг 169-моддасида интеллектуал мулк объектлари ҳам мулк сифатида белгиланган. Мутлақ ҳуқуқ объекти бўлган интеллектуал фаолият натижаларидан бошқа шахслар фақат ҳуқуқ эгасининг, яъни патент тегишли бўлган юридик ёки жисмоний шахснинг рухсати билангина фойдаланиши мумкин.\nЛекин интеллектуал мулк соҳасидаги халқаро ва миллий ҳужжатлар лозим бўлган ҳолларда патент билан муҳофаза қилинган ихтиролардан ҳуқуқ эгасининг розилигисиз фойдаланишга рухсат беради. Ўзбекистон қонунчилигига кўра, патентлар билан муҳофаза қилинаётган саноат мулки объектларидан таркиб топган воситаларни табиий офатлар, ҳалокатлар, эпидемиялар ва бошқа фавқулодда ҳолатларда қўллаш патент эгаси мутлақ ҳуқуқининг бузилиши сифатида эътироф этилмайди.\nБу норма аҳоли соғлиғини сақлашнинг устувор тамойилларини ҳисобга олган ҳолда ишлаб чиқилган.\nВирусга қарши препаратлар оммалашиши\nТарихда турли вируслар тарқалиши ва уларнинг жиловланишида тиббий препаратларнинг, вакциналарнинг нархи пасайиши муҳим бўлган.\nМасалан, 2001 йилдан 2010 йилгача ОИВ, туберкулез, қизамиқ каби юқумли касалликларга қарши дори воситаларининг нархи даромади ўрта ва паст бўлган мамлакатларда деярли 99 фоизга тушган. Юқори фаолликдаги вирусга қарши препаратлар (АРВ) 2000-йиллар бошида киши бошига даромади ўрта ва паст бўлган давлатларда 10-15 минг АҚШ долларини ташкил этган бўлса, 2010 йилга келиб уларнинг нархи 60-100 АҚШ долларгача тушган.\nВирусларга қарши препаратларнинг нархи тушиш жараёни биринчи навбатда турли дори воситаларини чиқарувчи компаниялар сони ошиши билан характерланса, яна бир жиҳати интеллектуал мулк билан боғлиқдир.\nАҳоли соғлиғини таъминлашда Жаҳон Савдо Ташкилотининг ТРИПС битими (Интеллектуал мулк ҳуқуқининг савдо жиҳатлари бўйича халқаро келишув) муҳим ўрин тутади.\nТРИПСда бир қатор нормалар мавжуд бўлиб, улар аҳоли соғлиғини сақлаш мақсадида асосий дори воситаларидан фойдаланиш имкониятини оширишга қаратилган. Улар «ТРИПС битимининг мослашувчан қоидалари» туркумидан ўрин олган. Лекин ТРИПС битими қабул қилинганидан 2000-йиллар бошигача даромади паст мамлакатларнинг ушбу мослашувчан қоидаларни қўллаш билан боғлиқ ҳаракатлари зое кетган.\n2001 йилда Доҳа шаҳрида бўлиб ўтган ЖСТнинг вазирлар конференциясида «ТРИПС битими ва жамият саломатлиги бўйича Доҳа декларацияси» қабул қилинган. Айнан шу декларация дори воситаларидан фойдаланишга имконият яратиш бўйича «ТРИПС битимининг мослашувчан қоидалари»нинг амалда бўлишига шароит яратган. Декларация қоидаларида форс-мажор ҳолатлари қатори эпидемия шароитида даромади ўрта ва паст бўлган мамлакатларга зарур тиббиёт маҳсулотларини мажбурий лицензия асосида бериш қайд этилган.\nШундан сўнг 2001-2016 йиллар давомида патент билан муҳофазаланган ихтиролардан фойдаланиш учун 176 та мажбурий лицензия олинган. Улар 14 турдаги турли касалликларга қарши курашда самара берган.\nИнтернет маълумотларига қараганда, ўтган йили италиялик шифокорлар коронавирусга чалинган беморларни даволашда, уларни кислород билан таъминлайдиган CPAP номли ниқобли бош кийимлар етишмаслиги сабабли патентга бўлган ҳуқуқларни бузса ҳам, унинг маълум бир қисмларини 3D шаклида ишлаб чиқаришга мажбур бўлишган.\nПандемиялар даврида истиснолар\nЭпидемиялар даврида фармацевтик маҳсулотлардан фойдаланишда истиснолар бўлиши кераклиги эътибордан четда қолмаган. Масалан, ЖСТни тузиш билан боғлиқ Уругвайда бўлиб ўтган музокараларнинг бошланишида ҳам иштирокчи давлатларнинг деярли 50таси фармацевтика воситаларини патент билан муҳофаза қилмаслик таклифини билдирган эди.\nПандемия ҳолатларида мамлакатлар дори воситалари ва патент олинган ихтироларга нисбатан ҳуқуқ эгасидан рухсат олмаган ҳолда мажбурий лицензия бериш тамойилини қўллайди. Ҳозирги заруриятда ҳам агар бирор-бир тиббий восита Covid-19 вирусини даволашда қўл келиши мумкин бўлса, унга нисбатан сўзсиз мажбурий лицензия тартиби қўлланилади.\nКанадада коронавирус билан боғлиқ воқеалар фонида, Канадада тиббиёт воситаларига нисбатан мажбурий тартибда лицензия берилишини тезлаштиришга қаратилган тегишли қонун ҳужжати ҳам қабул қилинди.\nТадқиқотларга кўра, «ТРИПС битимининг мослашувчан қоидалари»дан, яъни фармацевтика маҳсулотларидан фойдаланишни осонлаштириш тартибидан жануб давлатлари: Бразилия, Аргентина, Ҳиндистон кўп фойдаланган бўлса, Шарқий Европа, Кавказорти ва Марказий Осиё давлатлари ушбу тизимдан фойдаланишмаган.\nЎзбекистонда ҳам бу қоида 2002 йилда янги таҳрирда қабул қилинган «Ихтиролар, фойдали моделлар ва саноат намуналари тўғрисида»ги қонунда ўз аксини топган.\nАйтиш мумкинки, интеллектуал мулк нафақат ўз эгаси учун даромад манбайи, балки зарур бўлганда жаҳон аҳолиси учун турли касалликлар ва бошқа фавқулодда ҳолатларни бартараф этишнинг сўнгги тиргаги вазифасини ҳам ўташи мумкин. Бунда ихтиронинг муҳофазасини таъминлаш билан бир қаторда, ундан бошқа шахслар фойдаланишига мавжуд тартиб ва умумэътироф этилган инсоний қадриятлар нуқтайи назаридан рухсат бериш муҳим аҳамиятга эга.\nСабаби зарур дори воситаларидан фойдаланиш учун имкониятнинг етарли бўлмаслиги фақат соғлиқни сақлаш тизимининг эмас, балки интеллектуал мулк ва гуманитар ҳуқуқ билан ҳам боғлиқ муаммодир.\nюридик фанлари бўйича фалсафа доктори,\nБутунжаҳон интеллектуал мулк ташкилоти Арбитраж ва медиация маркази ёш аъзоси


17:55 / 11.04.2019 42827\nАҚШ давлат департаменти террористик гуруҳлар қаторига яна бир ҳарбий ташкилотни киритди. Эроннинг диний раҳнамоси оятуллоҳга бўйсунувчи Эрон ислом инқилоби соқчилари корпуси эндиликда террористик гуруҳлар қаторида тилга олинади. Бу ҳарбий ташкилот АҚШ давлат департаментининг «қора рўйхати»дан 68-бўлиб жой олди.\n8 апрель куни АҚШ президенти Дональд Трамп Эрон олий раҳнамоси оятуллоҳга бўйсунувчи ислом инқилоби соқчиларини террорчилик ташкилоти сифатида эълон қилганди. Шундан сўнг АҚШ давлат департаменти (бундай қора рўйхатларни расмийлаштириш каби бюрократик жараёнлар билан давлат департаменти шуғулланади) инқилоб соқчиларини террористик гуруҳ сифатида рўйхатга олди. 15 апрелдан бошлаб АҚШ Эроннинг энг олий ҳарбий тузилмасини расман террористик гуруҳ деб атайди.\nҲали ҳеч қачон АҚШ давлат департаменти бирор мамлакатнинг расман фаолият юритаётган қўшинларини террористик ташкилотлар сирасига киритмаганди. Бу эса АҚШ ва Эрон ўртасидаги муносабатлар қай даражада таранглашганини кўрсатади. АҚШ бу қарори билан Эрон террорчиларнинг ҳомийси эканини яна бир бор таъкидламоқчи эканини айтди. Хусусан, Дональд Трамп бу борада шундай деди: «Эрон терроризмнинг асосий ҳомийси ҳисобланади. Инқилоб қўшинлари Эроннинг қуролига айланган терроризмни молиялаштиришда фаол қатнашади».\nДавлат департаментининг баёнотида инқилоб қўриқчилари Германия, Босния, Болгария, Кения, Баҳрайн ва Туркияда ҳарбий ҳаракатларда қатнашгани келтирилган. Хусусан, қуйидаги операциялар айнан саналади:\n* 2011 йил АҚШда Саудия Арабистонининг АҚШдаги элчисига қарши суиқасд. Операциянинг олди олинган.\n* 1996 йил Саудия Арабистонининг Ал Хубар шаҳридаги портлаш. Унинг оқибатида 19 нафар америкалик ҳалок бўлган. Давлат департаментнинг маълум қилишича, 2018 йилда бу терактда инқилоб соқчилари қўшинларининг айбдорлиги исботланган.\n* 2012 йил Туркия ва Кенияда теракт уюштиришга тайёрланиш вақтида инқилоб соқчилари аскарлари қўлга олинган.\n* 2012 йил Германияда терактга тайёрланаётган ўнлаб инқилоб соқчилари агентлари қўлга олинган.\nМайк Помпео инқилоб соқчилари ҳақида шундай дейди: «Улар расмий ҳарбий структура ниқобига ўраниб олишган. Лекин бунга алданмаслигимиз керак. Бу ташкилот бутун дунё бўйлаб террористик операцияларда қатнашади». Помпеонинг айтишича, инқилоб соқчилари Эрон иқтисодиётининг катта қисмини назорат қилади ва улар бутун дунё бўйлаб ноқонуний бизнес тармоқларига ҳам эга. Ташкилотнинг легал ва нолегал даромадлари бутун дунёда терроризмни молиялаштириш учун кетади, деб айтилади АҚШ давлат департаменти баёнотида.\nДональд Трамп АҚШ бу ҳаракати билан Эронни огоҳлантирганини маълум қилди: «Биз Теҳронга аниқ сигнал юбордик. Улар терроризмга ҳомийлик қилишнинг бадали қиммат бўлишини англашсин. Бу бадалнинг қийматини оширишимиз шарт. Эрондаги режимга иқтисодий босимни улар қинғирликларини тўхтатгунларига қадар давом эттиришимиз керак»,- дейди Трамп.\n"АҚШнинг бунчалик агрессив қарорга келишига сабаб бўлган инқилоб соқчилари қандай ташкилот ўзи?",- деган савол туғилиши табиий. Тўлиқ номланиши Эрон ислом инқилоби соқчилари бўлган ташкилот Эрондаги олий ҳарбий тузилма ҳисобланади. Турли манбааларга кўра, 125 мингдан 400 минггача аскарлари бўлган инқилоб соқчилари Эрон диний етакчиси оятуллоҳга (шиалар учун фатво чиқариш ҳуқуқига эга деб ҳисобланадиган диний раҳнамолик даражаси. Амалда Эроннинг биринчи рақамли инсони сиёсатчилар эмас, айнан оятуллоҳ бўлади ва мамлакат сиёсатининг ҳал қилувчи йўналишларини айнан у белгилайди) бўйсунади.\nИнқилоб соқчилари 1979 йилда Эрондаги ислом революцияси етакчиси оятуллоҳ Хомейни томонидан тузилган. Хомейнининг мамлакатдаги ақлбовар қилмас обрўси инқилоб соқчиларининг ҳам даражасини баланд қилган. Хомейни Эрон учун ким бўлганини англаш учун у ҳақда бир нечта фактни келтириш кифоя: Хомейни расман буюк оятуллоҳ ва Эроннинг биринчи олий раҳбари номларига эга.\n14 йиллик қувғиндан сўнг Хомейнининг 1979 йил 1 февралда Эронга қайтиши байрамдек кутиб олинган. У келганидан 10 кун ўтиб Эронда ислом инқилоби расман тантана қилган ва Эрон расман Эрон Ислом Республикаси деб атала бошланган. 1983 йил 3 июндаги Хомейнининг жанозасига 10 миллиондан кўпроқ одам қатнашган. Хомейнининг сурати Эроннинг 1000 реаллик купюрасида тасвирланган.\nИнқилоб соқчиларига Эрондаги ислом инқилобининг фарзандлари деб қарашади ва бу тузилма мамлакат ҳудудида чексиз ваколатга эга. Қудратлилик жиҳатидан АҚШнинг Марказий разведка бюросини эслатиб юборади. Бироқ инқилоб соқчилари МРБдан фарқли ўлароқ разведка, контрразведкадан ташқари ҳарбий амалиётларда ҳам қатнашадилар. Масалан Эрон – Ироқ урушида, Суриядаги ҳамон давом этаётган урушда оятуллоҳ аскарларининг қатнашгани айтилади.\nИнқилоб соқчилари сафига пиёда аскарлар, ҳаво ва денгиз қўшинлари киради. Тузилма қошидаги «Кодс» ва «Басиж» гуруҳларига махсус тайёргарликдан ўтган аскарлар қабул қилинади ва «Кудс» гуруҳини Дональд Трамп алоҳида таъкидлагани бежизга эмас. «Басиж» эса Эрондаги кўнгиллилар отряди ҳисобланади. Унинг аъзолари сони 10 миллиондан ортиқ. Улкан пропаганда натижасида эронлик ёшлар «Басиж»га аъзо бўлишни ҳаётларидаги муҳим жараён деб билишади.\nИнқилоб соқчилари ўз уставида иддао қилишича, ташкилотдаги барча ишлар шариат қоидалари асосида олиб борилади ва буни шахсан оятуллоҳ текшириб боради. Эрон олий етакчиси инқилоб қўшинлари орасида раҳбар деб аталади (форсчада ҳам айнан «раҳбар»). Инқилоб жангчилари орасидан кўплаб давлат раҳбарияти вакиллари етишиб чиққан. Масалан, Эроннинг собиқ президенти Маҳмуд Аҳмадинажот ҳам инқилоб соқчиларидан.\nАҚШнинг бу ўта кескин баёноти икки катта давлат ўртасидаги шундоғам мураккаб муносабатларни янада ёмонлаштириши табиий. Дональд Трампнинг бу правокацион юришидан сўнг америкаликлар агрессив ҳисоблайдиган Эрон янада агрессивлашиши мумкин холос. Бунақа чиқишлар билан таранг муносабатларни юмшатиб бўлмайди. Афтидан океан ортидагилар Эрон билан муносабатлар мўътадиллашишини хоҳлашмайди. Хуллас, Америка иккита тортишувдаги ҳудуд Исроилга тегишли эканини тан олишга чақириши ва бутун бошли мамлакатнинг олий ҳарбий ташкилотини террористик гуруҳ деб аташи билан Яқин Шарқдаги вазиятни фақат ёмонлаштиради...\nАҚШда хавфли материаллар ва қурол ташиб кетаётган поезд рельслардан чиқиб кетди


2020 йилнинг баҳори эрта келди(ми?) - zarnews.uz\n2020 йилнинг баҳори эрта келди(ми?)\nҲали февраль ойи эндигина кириб келгандаёқ ижтимоий тармоқларда бойчечак чиққанидан дарак берувчи суратлар тарқала бошлади. Ҳали олдинда қишнинг бир ойи бўлгани учунми, кўпчилик баҳорнинг илк белгиси - матонатли бойчечакка шафқат билан қараб қўйишгандай бўлди. Ҳали олдинда қор-ёмғирлар, довуллар бор, нобуд бўларканда бу миттигина гул, дея қарашда унга.\nАммо табиатнинг ўз қоидалари бор. Айниқса, кўклам билан қиш орасидаги мувозанат шунчалик нозикки, кези келганда, қиш чиқиб, баҳор кирганини ҳис қилсак-да, ақлимиз билан илғаб ололмаймиз. Эҳтимол, қишнинг совуқ ҳавоси, кундалик юмушлару ташвишлар кўнглимизни қайсидир муддатга тўнглатиб қўяр…\nЭҳтимол, қишнинг тузук-қуруқ бўлмагани, илгаригидай қорнинг бостириб ёғмагани-ю, иримига бўлса ҳам қор курмаганимиздан алланечук ўксиб, баҳорнинг эрта келиб қолганидан ранжиб ҳам қолармиз.\nАммо бизнинг ўй-хаёлларимиз табиат қоидалари билан ҳар доим ҳам ҳамоҳанг келавермайди. Балки, олдинда ҳали қор, ёғингарчиликлар бўлар. Аммо бу йилги баҳорнинг илк чечаги юз очди. Демак, баҳор яқин, юртга кўклам нафаси урилди. Буни эрта тонгда туриб, баҳордай ўйноқи, саррин еллардан баҳраманд бўлиб, тўйиб-тўйиб нафас олаётган ва ич-ичидан «етказганига шукур», деб қўяётган кўнгиллар ҳам тасдиқлайди.


Сухандон Муслимбек Йўлдошев марҳум ҳамкасби Раҳматилла Мирзаевни хотирлади - 2 Марта 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2017-10-21, 9:26 PM\nГлавная » 2016 » Март » 2 » Сухандон Муслимбек Йўлдошев марҳум ҳамкасби Раҳматилла Мирзаевни хотирлади\nСухандон Муслимбек Йўлдошев марҳум ҳамкасби Раҳматилла Мирзаевни хотирлади\nЎзбекистон Миллий телерадиокомпанияси диктори Раҳматилла Мирзаевнинг вафотига роппа-роса бир йил бўлди. Ўзбекистонда хизмат кўрсатган маданият ходими, сухандон Муслимбек Йўлдошев ҳамкасбини хотирлади.\nУмр ўтиб борар мисоли эртак... Кунлардан ойлар санаб, ойлардан йиллар дасталаб, мана, неча-неча йилларни ортда қолдирибман. Йил ўтган сари нималарингдир кўпайиб, намаларингдир камайиб бораверади. Топасан, йўқотасан. Эришасан, бой берасан. Ютасан, ютқазасан. Бу ҳаёт қонунияти. Бир қарашда ортиб кетгандай кўринсада, аслида бу алдамчи кўриниш. Чунки ҳамма нарсаси бисёр бўлиб кетган одамнинг шунчалик улкан йўқотишлари ҳам бўлади. Мен ҳам телевидениеда узоқ йиллар ишлаб, қанча нарсага эришган бўлсам, ундан кўп нарса йўқотгандурман. Санаб, ҳисоблаб кўрмагандирману, лекин тарозунинг палласи тўғри келса керак. Мана шундай йўқотганларимнинг бири ҳакида бугун хотирламоқчи бўлдим.\nСалкам қирқ йил телевидение диктори бўлиб ишлаган Раҳматилла Мирзаев ким эди? Раҳматилла Мирзаев Тошкентнинг "Қашқар" маҳалласида туғилган. Ўрта мактабдан сўнг ўша даврда "Тошкент театр ва рассомлик институти" деб аталувчи, бугунги кунда эса Тошкент маданият ва санъат институтининг актёрлик бўлимига кириб ўқиган. Институтнинг бадиий ҳаётида ҳам фаол иштирок этган. Менинг билишимча, у собиқ иттифоқ миқёсида ўтказиладиган бадиий сўз усталари танловида ҳам иштирок этган. Бу танловда мен ҳам иштирок этганман ва шуни айтишим мумкинки, йигирма кишилик гуруҳимиздан фақат икки кишигина шу ишга қўл урганмиз. Раҳматилла ака ва мен. Демак, бу иш ҳамманинг ҳам қўлидан келавермас экан. Ҳа, шундай. Раҳматилла Мирзаев ҳам тиниб-тинчимас, янгиликларга ўч бўлган.\n1976 йили у телевидениеда ўтказилган дикторлар танловида иштирок этиб, юзлаб номзодлар ичида ғолиблар қаторида ишга қабул қилинган. Ўша даврлар менинг ёдимда бор. Мамлакат телевидениеси юксалишга қараб кетаётган, оддий, стереотип кўрсатувлар умри барҳам топиб, янги-янги дастурлар дунё юзини кўра бошлаган йиллар эди. Бу кўрсатувларга бошловчилик қиладиган дикторлар — сухандонлар эса, ниҳоятда камчилик эдилар. Нисбатан ёши катта уч-тўрт диктор сафига ёшгина Раҳматилла Мирзаев кириб келиши билан режиссёрлар томонидан таклифлар кўпайиб кетгани аниқ. Ўзим ҳам у билан олдинма-кейин телевидениега келган ходим сифатида буларни яхши эслайман. Тўғри, у келиб, бошқа катта дикторлар ишдан сурилиб қолгани йўқ. Ҳар кимнинг ўз ризқи, насибаси, ҳаётда ўзигагина тегишли ўрни бўлганидек, улар ҳам илгаридек ишлаб юраверишди. Лекин Раҳматилла Мирзаев жуда тез элга танила бошлади. Иккита канали бор бўлган телевидение томошабинлари ҳар қанча янги диктор бўлса ҳам "ютиб" юбораверадиган замонлар эди.\nАввалги сухандонларимиз — устоз Ўктам Жобиров, Даврон Зуннуновлар радиодан таклиф қилинган, яна қолганлари бошқа соҳаларда ишлаб келган бўлганлари учун ҳам, институтда саҳна нутқини пухта ўзлаштирган, бошқа қолипларга тушиб кўрмаган Мирзоҳид Раҳимов, Фарҳод Бобожонов сингари Раҳматилла Мирзаев ҳам чинакам телебошловчи сифатида шакллана бошлади. Айниқса, унинг икки тилда эркин ишлай олиши ўша даврнинг асосий талабларидан эдики, у сухандонга кенг имкониятлар эшигини очарди.\nУнинг мучали "от" йили эди. Ўзи ҳам отюрак эди, десам, ишонаверинг. Бу хислат, айниқса, юзлаб, минглаб реал ва миллионлаб телекамера ортидаги виртуал — эҳтимолий томошабинлар олдига чиқиб борганда намоён бўлади. У ҳеч қачон ҳаяжонланмасди, юраги ҳаприқмасди. Эҳ-ҳе, қанчадан-қанча кўрсатувларда елкама-елка ишлаганмиз. Ёнма-ён турганингизда ҳар қандай одамдаги ўзгаришни сезиб турасиз. Лекин мен унинг ҳечам ҳаяжонга тушганини кўрмаганман. Раҳматилла Мирзаевдаги бу хислат яхшимиди-ёмонмиди, тўғримиди ёки нотўғримиди, билмадим. Бир қарашда, ҳаяжон керакдай. У овозингга, талаффузинг рангинлигига, айтаётган сўзларинг жилосига ижобий таъсир кўрсатадигандай. Лекин аслида ҳаяжон, агар у меъёридан ортиқ бўлса, ишга ҳалал беради. Сўзларингни эсдан чиқара бошлайсан, қўлларингни, ўзингни қўярга жой излай бошлайсан. Байрам кўрсатувларида, суткалаб узлуксиз давом этадига марафонларда ишлаган пайтларимда, менга ёққан жиҳатларидан бири шу эди.\nРаҳматилла Мирзаевнинг овози тембри фавқулодда ёқимли эди. "Ахборот"да ҳам, қатор бошқа кўрсатувларда ҳам эшитувчиларга маъқул бўладиган, "микрофонбоп" эди. Мен сухандонлар гуруҳида турли йилларда ишлаган бирон-бир овози унчалик "ўхшамаган" дикторни билмайман. Ҳаммасининг ҳам овози кўнгилдагидай эди. Лекин Раҳматилла Мирзаевнинг овози бошқача эди. У овоз берган ҳужжатли кино-видео фильмлар жуда кўримли бўларди. Назаримда унинг ўзи ҳам, теле-радио режиссёрлар ҳам бу имкониятдан тўла фойдаланишмади. Гарчи, юзлаб фильмларда унинг овози муҳрланган бўлса-да, бу, менинг назаримда, жуда кам. Ахир, биргина радионинг ўзида қанча ижод намуналарини "олтин фонд"га ёздириб ташлаш мумкин эди!\nУ жуда киришимли эди. Латифагўй, қизиқ-қизиқ воқеаларга ўч, кулгуни, ҳазилни яхши кўрарди. Ҳозиржавоб эди. Бу нимадан далолат беради? Ўқимишли, дунёқарашли, фикрлай оладиган эканлигидан. Шунақа, билим қамрови кенг эди. Ҳаммамиз ҳам кайфиятимиз яхши бўлса, тилимиз ҳам бийрон бўлади. У ҳам шундай эди. Хушчақчақ пайтларида унга етадиган ҳамсуҳбат йўқ эди. Ҳайқириб, яйраб куларди. Бу ниманинг белгиси? У очиқ одам эди. Бировларга ўхшаб зимдан, писмиқларча иш қилмасди. Агар кимдандир норози бўлса, ўша одам ҳақида жўяли бирор гапи бўлса, ўзига очиқ айтарди. Дангалчи эди, деса ҳам бўлади.\nМен уни таниган пайтимда ёнида бўлган дўстлари билан сўнгги пайтларгача ҳам алоқалари яхши эди. Улар қайси соҳа эгаси бўлишидан қатъи назар, борди-келдилари узилмаган эди. Табиийки, бу ҳам яхши фазилатлардан бўлиб, бу одамнинг феъл-атвори ўзгармас, субутлилигидан далолат беради.\nЙиллар давомида одам ўзи истаса-истамаса ўзгаради. Атрофимиздаги яқин кишиларимизнинг ўзлари ҳам бу йўлда бизга "қарашиб" юборишади. Кимларнидир тушуна олмай қийналамиз. Кимлардир бизни тушунмай қийналади. Ўйлаган режаларинг амалга оша қолмайди, ишлар кўнгилдагидай ечим топмайди. Булар йиллар давомида томчи-томчи бўлиб йиғилиб бориб, сабр косаларимизга барака олиб киради. Тез, жиззаки, қизиққон ва ўжар бўлиб борамиз. Бир яримта гапга харидор одамга айланамиз. Аммо минг афсуслар бўлсинки, одамлар унақамас. Бир яримта гап гапиришни билишмайди. Билганлари исташмайди. Сени букиб, ғижимлаб, ўзларига ўхшатиб олишга ҳаракат қилишади. Биласизми, нега "ичиб" ўтирганлар бошқаларни ҳам ичишга зўрлайверишади? "Ичмасангиз хафа бўламан", "Мени ҳурмат қилмайсизми?", "Оналаримиз учун ҳам ичмайсизми?" сингари елим гаплари билан сизга "ўша"ни ичирса, сиз ҳам унинг ҳамтовоғига айланасиз, у қилган қилиқларни қайтарасиз ва охир-оқибат унинг иллатлари кўринмай қолади. У шуни хоҳлайди. Жа, сизга меҳрибонлигиданмас. Бу аччиқ ҳақиқат умр бўйи биз билан ҳамрох юради. Қайси даврага кирманг, энг биринчи мана шунга рўбарў келасиз.\nДемоқчиманки, телевидение ҳам, оила ҳам, борингки, бизлар кўп иштирок этадиган катта-катта давралар ҳам шундайларга тўлиб ётибди. Бир куни, мана шундай қизиққонлиги ўзига панд бериб қолди. Кимларнингдир айби учун, бировлар ўз зиммасидаги ишини вақтида бажариб қўймагани учун, Раҳматилла Мирзаев жавоб беришига тўғри келди. Эфирдаги кичиккина — биров билиб, биров билмай қолган ҳаракати учун уч йил яхши кўрган ишидан четлатиб қўйилди. Аслида бирламчи хато учун у жавобгар эмас эди. Бироқ эфир буни тушунмади.\nМен уни қанчалик билсам, оилапарвар, деб билардим. Чунки топгани оиласига, қизи ва ўғлига аталган эди. Энг аввал, замонавий, янги квартирага кўчиб ўтишди. Кейин уни катта таъмирдан чиқарди. Машиналик бўлишди. Ва ниҳоят, данғиллатиб уй ҳам қуришди. Халқда "Мен қиламан ўттиз —тангрим қилар тўс-тўс", деган мақол бор. Бизнинг эмас, яратганнинг хоҳиши бўларкан. Ўттиз эмас, минг урининг, У йўлингизни тўсиб қўйса, ҳеч нарса қилолмайсиз. Нимадир ўхшамаган, қайсидир мўлжал тўғри олинмаган экан шекилли, кейинги ҳаётларида бир қанча ўзгаришлар юз берди. Биз, оддий одамлар, кези келганда нафақат ҳамкасбларимизнинг, балки туғишган жигарларимизнинг ҳам оиласидан нималар ўтаётганини билолмаймиз. Эшитганимизда эса, кеч бўлган бўлади. Ҳар қалай, Раҳматилла Мирзаев на менга ва на дикторлар хонасидаги бошқа бировга оиласидан шикоят қилганини эшитмаганман, гувоҳ бўлмаганман.\nСўнгги йилларда маданият коллежида ёшларга маҳоратдан дарс бериб, педагоглик ҳам қиларди. Одам қандай туғилса, ўша — дунёга келишидаги фазилатлари барибир сақланиб қолади. Бу худди компьютер дастурлашига ўхшаб кетади. Аввалбошда бизларга "ўрнатилган" феъл-атвор, фазилат, қобилият ўзгармай қолаверади. Раҳматилла Мирзаев ҳам телевидениедаги иш, ҳам фильмларга овоз бериш, ҳам турли тадбир ва хизматлардаги иштироки устига яна ўқитувчилик қилишга имкон топа оларди. Бу касб оғирлигидан ҳам чўчимайди. Чунки "ўқитувчи"ликнинг ўзи бўлмайди. Унинг ҳам ўзига хос бир қанча машаққатли юки бор. Юқорида айтганларим унинг "тиниб-тинчимас"лигининг белгиси. Менимча, у пулга муҳтож эмас эди. Молиявий сиқилганмасди. Фақат бўш қолишни, бекорчилик оғушида мудраб ётишни ўзига раво кўрмаганидан шундай қиларди, деб ўйлайман ва шу фикрим тўғрилигига ишонаман.\nРаҳматилла Мирзаев телевидениеда ишсиз қолиб кетадиганлардан эмас эди. Уни ўзининг кўрсатуви бошловчиси бўлишини истаган режиссёрлар кўп эди. Аммо буни Раҳматилла Мирзаев ҳам исташи керак эди-да. Баъзан қайсидир муҳаррир ёки режиссёр таклиф қилган кўрсатувни рад этишга тўғри келарди. Чунки уларнинг шунчалар саёз, енгил-елпи тайёрланаётганлиги яққол кўриниб туради. Ўзини ҳурмат қилган сухандон эса, ҳар қандай таклифга "учиб" кетавермаслиги керак, деб ўйлайман. Менимча, мана шу жиҳатлари туфайли ҳам у "Дилдаги гаплар" деб номланувчи туркум муаллифлик кўрсатувини тайёрлай бошлади. Аслида бу кўрсатувни жуда оригинал, ўхшаши йўқ деб бўлмаса ҳам, телекўрсатувлар ичида у ўз ўрни ва мухлисларини топа олди. Элнинг севимли санъаткорлари, кўзга кўринган шахслари иштирок этадиган бу кўрсатув оммабоп бўлиб қолди. Бу ҳам унинг шахси ҳақида нимадир деса керак? Ҳа, у "тайёрга айёр", "берсанг ейман, урсанг ўламан"лар тоифасидан эмаслигининг исботи бу. Умуман, дикторларнинг муаллифлик кўрсатуви тайёрлаши ҳам янгилик эмас эди. Насиба Мақсудова, Фарҳод Бобожоновлар ҳам мана шунақа фаол эдилар. Кейин мен ҳам, Абдимўмин Ўтбосаров ҳам мана шу муаллифлик кўрсатувлари тайёрлаш жараёнида изланганмиз. Ўз кўрсатувларимизни топиб олганмиз. Ёши улуғлигига қарамасдан, кекса сухандонимиз Георгий Ирлин ҳам қалами чархланган журналист сифатида, умрининг охиригача муаллифлик кўрсатувлари тайёрлаб юрди. Аммо Раҳматилла Мирзаев ҳам мана шу ижод завқидан, яратувчилик мазасидан йироқ эмаслигида ҳамма гап.\nБугун ушбу бадиада илгари гапирган гапларим такрор бўлиб қолишини хоҳламасдим. Шунинг учун ҳам гарчи ўша атрофда бўлса ҳам, янгироқ фактлар келтиришга ҳаракат қилаяпман. Раҳматилла Мирзаев дардингизни шунчаки эшитиб кетаверадиганлардан эмасди. Бирон ёрдам сўрасангиз, нарсасини ҳам, пулини ҳам аямасди, ўзи учун олиб қўйган танишларини ҳам сиздан қизғонмасди. "Фалончи одамга учрашсанг, ўша айтган нарсангни топиб беради", "Ярмаркадаги пистончи опангга менинг номимдан учрасанг, қидирганингни олиб беради", деб не муаммоларимни битиришиб юборган. Минг лаънат, француз атиригаям, япон соябонигаям! Ўша пайтларда бу матоҳларни топиш — хотин топишдан ҳам мушкул иш эди. Ҳозир буларни газета киоскасидан ҳам сўрашинг мумкин. Одамлар умр бўйи навбатда туриб ололмаган автомобилнику, бугун "хозмаг"даям сотишяпти. Аммо Раҳматилла Мирзаевнинг танишлари менга ўша анқонинг уруғидан ҳам ноёб бўлган "Чёрная Магия", "Клима", "Жозе" атирларини ўз нархига олиб беришарди. Ҳар йили! "Чори" фирмасининг тахлама-буклама зонтларини олганда эса БАХТ йўлланмасини ютиб олгандай қувонардик. Бундай қараганда, мен молпараст одамларга ўхшаб кетаётгандек кўринсам-да — ўша пайтлар бошида шундай савдолари бўлган одамлар билишади — бу чиндан ҳам катта муаммо эди! Аёлларнинг кўнглини кўнгилдагидай олиш шуларга боғлиқ эди.\nЭҳ-е-е, эслайверсанг, хотиранг қабатларидан янги-янгилари чиқиб келаверади. Мен билган, шу мавзуда суҳбат қилган неча одамлар Раҳматилла аканинг яхши хислатларини санаб, ундан кўрган яхшиликларини эътироф этиб беришди. Баъзилари менинг хотираларимга ўхшаш, бировлариники мутлақо бошқача. Лекин ҳаммасида ҳам Раҳматилла Мирзаевнинг одамийлик суратига ёрқин чизгилар бор. Энди, бир одам дунёга келиб, улғайиб, яшаб, дўсту бола-чақа орттириб шунчалик яшар-да! Бировнинг бўйнига осилиб олмаса, ўзгалар ҳисобига яшамаса, елса, югурса, элга хизмат қилса, ватан бунёд қилса... Шу-да, битта умр.\nБугун роса бир йил бўлибдики, Раҳматилла Мирзаев орамизда йўқ. Аммо бу дегани ўрни ҳам йўқ дегани эмас. Дўстлари, яқинлари, ҳамкасблари ва шогирдлари қалбида унинг ўчмас ўрни бор. Ўшалар бор экан, Раҳматилла Мирзаев ҳам сафда бор.\nМаълумот учун, Ўзбекистонда хизмат кўрсатган маданият ходими Раҳматилла Мирзаев 2015 йил 2 март куни ўз уйида ваҳшийларча ўлдириб кетилган эди.\nТошкент шаҳар суди мазкур қотиллик бўйича Қудрат Шоазизов ва Умид Мирзаевни узоқ йилга озодликдан маҳрум этди.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 295 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


Хавфсизлиги кафолатланса, Бакиев истеъфога чиқади\n18 октябр 2021, Тошкент вақти: 15:07\nЎзи туғилиб ўсган Жалолобод вилоятининг Тейит қишлоғида ўтказган матбуот анжуманида Қирғизистон президенти Қурмонбек Бакиев: “Агар мен ва яқинларим хавфсизлиги кафолатланса, истеъфога чиқаман”, дея баёнот берди.\n- Қандай вазиятларда мен истеъфога чиқишим мумкин? Агар мухолифат Қирғистонда қуролли юришларни, мулк эгаллаб олиниши ва мулкнинг қайта тақсимланиши тўхтатилишини кафолатласа, табиийки менинг, оила аъзоларим ва яқинларим хавфсизлигини кафолатласа, деди Қурмонбек Бакиев.\nУ Қирғизистон муваққат халқ ҳукумати раҳбари Роза Ўтунбоевани музокара ўтказиш учун қишлоғига таклиф қилди.\nБакиев¸ агар ўзини куч билан қўлга олишга уринилса, бу ҳаракатнинг муваффақиятсизликка учрашини қўшимча қилди.\nБироқ Ўтунбаева Ассосиэйтед пресс ахборот агентлигига Бакиев истеъфога чиқса ва мамлакатни тарк этсагина муваққат халқ ҳукумати Бакиев ва оила аъзоларининг хавфсизлигини кафолатлай олиши мумкинлигини айтди.\nЯнги ҳукумат бошлиғи Қирғистондаги АҚШ ҳарбий базасининг муддати июл ойида тугаганидан сўнг у яна узайтирилишини билдирди.\nАйни пайтда БМТ Бош котиби Бан Ки Мун Қирғистондаги рақиб томонларни мунозарани тинч йўллар орқали ҳал этишга чақирди.


«Вақф» хайрия жамоат фонди карантин бошланганидан буён муҳтож қишилар учун жами 190 миллион сўмлик хайрия қилган. Бундан ташқари, фонд ҳисоб рақамидан коронавирусга қарши кураш учун ташкил этилган «Меҳр-шафқат ва саломатлик» жамоат фондига 50 миллион сўм ўтказиб берилган.\n«Бугун инсоният мисли кўрилмаган оғир синовни бошдан кечирмоқда. Кўз илғамас хатар барчага бирдек таҳдид солмоқда. Сўнгги кунларда заминимизда содир бўлаётган ташвишли воқеалар ҳар биримиздан ҳамжиҳатликни, меҳр-мурувватни талаб қилади.\nУшбу жараёнга «Вақф» хайрия жамоат фонди ҳам озми-кўпми ҳисса қўшмоқда. Фонд томонидан 16 март – 2 апрель кунлари ёрдамга муҳтож аҳоли вакиллари учун жами 190 миллион миллион сўмга яқин хайрия ёрдамлари етказилди.\nБунда хайриялар ёрдамга муҳтож аҳоли вакилларининг пластик карта рақамларига (дори-дармон, даволаниш учун), эҳтиёжманд кишиларнинг уйларига эса озиқ-овқат маҳсулотлари шаклида, шунингдек, маҳалла ва аҳоли гавжум жойларда бепул ниқоблар кўринишида тарқатилди», деди Халилов Kun.uz мухбирига.\nФонд директори Қуръони карим ҳамда ҳадиси шарифларда тараннум этилган ва халқимизнинг қон-у жонига сингиб кетган инсонпарварлик ва меҳр-мурувват каби фазилатларни бугунги синовли кунларда намойиш этиш палласи келгани, хайр-эҳсон қилиш ва бир-биримизга наф келтириш энг олий инсоний бурчимизга айланганини таъкидлаб ўтган.\n«Бу борада «Вақф» фонди коронавирусга қарши курашни қўллаб-қувватлаш учун таъсис этилган «Меҳр-шафқат ва саломатлик» жамоат фондига асосий ҳисоб рақамидан 50 миллион маблағ сўм ўтказиб берди (закот, фитр-садақаси ва ижтимоий хайрия акцияларидан ташқари маблағлар).\nНима демоқчиман? – Ҳар биримиз синовлар аввало Аллоҳдан эканини англаган ҳолда ўзаро бирдам, сабр-у матонатли бўлиб, эзгу ишларни кўпайтирсак, хайрли дуолар қилсак, бошимизга келган мусибатдан тез орада эсон-омон ўтамиз, иншо Аллоҳ», дейди Искандар Халилов.\nТошкентда “Вақфмед” дорихонаси ташкил этилди\n“Вақф” фонди зиёратгоҳга ичимлик суви олиб бормоқда\n«Вақф» фонди 145 талабанинг контракт пулларини тўлаб берди


Соқол-мўйлов грипп хавфини оширадими? - Zamin.uz\n11:50 / 19.12.2019\nЛор-шифокорларининг фикрича, бош ёки юздаги ҳар қандай тук микроб ва вирусларни ўзига шимиб оладиган фильтр вазифасини бажаради. Нафас чиқарганда соқол-мўйловни иситувчи намлик ва илиқлик микробларнинг кўпайиши учун қулай шароитни юзага келтиради. Шу боис соқолли ва мўйловли кишилар нафақат ўзлари касал бўлиб қолиши, балки бошқаларга ҳам касалликни юқтириши мумкин. Чунки инфекция ва вируслар уларнинг соч-соқолида яшаб, бошқа одамга осон ўтиб кетади, деб ёзади «АИФ»га асосланиб "Хабар" нашри.\nКўпчилик унутиб қўядиган яна бир муҳим жиҳат — бурунда ўсувчи туклар. Улар ҳам касаллик хавфини оширади. Шунинг учун уларни ҳам тозалаб туришни унутмаслик керак. “Замин” янгиликларини “Twitter”да кузатиб боринг\nЯнгиликлар » Жамият » Соқол-мўйлов грипп хавфини оширадими?